TotalCar.rs » Kineski superautomobil za sve terene\nFoto, koncept, novo, Volkswagen\n0 komentara 7290 pregleda\nAko projekat kineskog dizajnera Juhana Džanga ikada stigne do fabričkih pogona, klasični drumovi nam, kako tvrdi, u budućnosti neće biti potrebni. Njegov novi koncept automobila predviđen je za sve terene – asfalt, pesak, vodu i led.\nMladi kineski pronalazač Juhan Džang predstavio je novi koncept automobila na kojem je radio prethodnih meseci – spektakularno vozilo koje može da se vozi po asfaltu, pesku, ledu i vodi!\nNjegov dizajn automobila za sve terene baziran je na principu rada hoverkrafta i može da se kreće maksimalnom brzinom od 100 kilometara na čas.\nS obzirom na to da ga je 21-godišnji Džang dizajnirao za takmičenje koje je sponzorisao poznati nemački proizvođač automobila “Volkswagen”, spolja izgleda kao (mnogo) frizirani „široko”, nazvan “Volkswagen Aqua”.\nOdlikuje ga ultramoderan dizajn sa četiri propelera i integrisanim vazdušnim jastucima, koji se naduvavaju radi lebdenja po podlozi.\nTakođe ima i ekološku crtu – dva motora pokreće hidrogensko gorivo sa nula procenata emisije ugljenika.\nJedan od motora zadužen je za naduvavanje vazdušnog pojasa oko auta da bi ga podigao sa tla, a drugi ga pokreće napred i kontroliše pravac.\n„Nema boljeg vida transporta od vozila na vazdušnom jastuku, jer se jednako dobro kreće po drumu, ledu i vodi. Nadam se da će ‘Aqua’ biti pristupačan superautomobil, dostupan javnosti jednoga dana”, ističe Džang.\nInače, propozicije takmičenja su od dizajnera zahtevale da kreiraju „kinesko ‘off-road’ vozilo”.\nStiže novi SUV iz Forda, zasnovan na Fiesti\nPorez na kombi i do 84.000 dinara\n“Tuson” na promociji\nTeaser: Nissan Juke (2020)\nLamborghini Trono koncept/render


Pokrenuta nova inicijativa za bolju integraciju ranjivih povratnika iz EU zemalja u srpsko društvo\nBeograd, 1. jul 2021 - Fransin Pikap, stalna predstavnica Programa Ujedinjenih nacija za razvoj (UNDP) u Srbiji, i predstavnici tri lokalne samouprave – Lazar Gojković, gradonačelnik Valjeva, Nagip Arifi, predsednik opštine Bujanovac i Aleksandar Petrović, pomoćnik gradonačelnika Novog Sada, potpisali su danas Protokol o saradnji, koji će biti osnov zajedničkog rada na unapređenju položaja i integracije ranjivih povratnika iz zemalja EU u lokalnim sredinama u Srbiji.\nPotpisivanjem protokola svečano je obeleženo pokretanje inicijative koju finansira Evropska unija, a koja predviđa donošenje niza mera socijalne zaštite i podrške za zapošljavanje i preduzetništvo, kako bi se ova ranjiva grupa stanovnika zaštitila od siromaštva i društvene isključenosti.\n„Lokalne samouprave imaju odlučujuću ulogu kada je u pitanju bolja socijalna i ekonomska integracija povratnika, posebno Roma, u društvo. Od toga da li postoje usluge socijalne zaštite i mere pomoći pri zapošljavanju i koliko su u skladu sa potrebama povratnika, zavisi kako će se oni prilagoditi novom okruženju u Srbiji. Zahvaljujući podršci EU, UNDP će u partnerstvu sa Komesarijatom za izbeglice i migracije i lokalnim samoupravama u Novom Sadu, Valjevu i Bujanovcu osigurati da povratnici dobiju neophodnu podršku kako bi mogli da žive u adekvatnim uslovima, školuju svoju decu i zarađuju za život“, rekla je Fransin Pikap, stalna predstavnica UNDP-a u Srbiji.\nPrema podacima Ministarstva unutrašnjih poslova Srbije, od 2011. do 2019. godine više od 45.000 državljana Republike Srbije vratilo se u zemlju prema Sporazumu o readmisiji. Većina povratnika došla je iz Nemačke, a 82,6% njih čine Romi.\nPo povratku u Srbiju, ranjivi povratnici se suočavaju sa brojnim preprekama vezanim za stanovanje, pristup obrazovanju i zaposlenju.\nMnogi nemaju dom, dok se drugi vraćaju u davno napuštene kuće, gde žive u lošim, neadekvatnim uslovima. Deca povratnika često imaju poteškoće sa praćenjem nastave u školi, zbog lošeg znanja srpskog jezika, pa je uobičajeno da budu smeštena u razrede sa decom nižeg uzrasta. U pogledu zaposlenja, ranjivi povratnici su često ljudi koji su napustili Srbiju upravo zato što nisu mogli da pronađu posao, usled diskriminacije ili nedostatka veština. Čak se i oni koji su radili dok su boravili u zemljama EU često se vraćaju bez zvaničnih potvrda o stečenim znanjima i veštinama, koje bi mogle da im pomognu u traženju posla u Srbiji.\nKako bi se ova pitanja rešila, u tri grada potpisnika Protokola o saradnji biće formirani akcioni timovi, u kojima će biti predstavnici lokalnih vlasti i lokalnih institucija kao što su Centri za socijalni rad i Službe za zapošljavanje, kao i organizacije civilnog društva sa iskustvom u pružanju usluga romskoj populaciji. Ovaj tim će najpre proceniti koje su najnužnije potrebe ranjivih povratnika, da bi na osnovu toga mogao da predloži nove mere i usluge socijalne i ekonomske zaštite za podršku integraciji povratnika u društvo. Biće anketirani i sami povratnici, kako bi imali mogućnost da utiču na odluke lokalnih samouprava koje se odnose na njih.\nNeke od usluga koje bi mogle biti uspostavljene su pomoć́ deci da se lakše uklope u školski sistem, pomoć́ u pribavljanju dokumenata, kao i obuke za posao i dodela manjih sredstava za one koji žele da započnu sopstveni posao.\nOva inicijativa je deo regionalnog projekta „Jačanje nacionalnih i lokalnih sistema za podršku delotvornoj društveno-ekonomskoj integraciji povratnika na Zapadnom Balkanu“ koji finansira EU, a sprovode UNDP, Svetska Banka i Savet Evrope u Srbiji, Severnoj Makedoniji i Albaniji. Nacionalni partner na sprovođenju aktivnosti projekta u Srbiji je Komesarijat za izbeglice i migracije Vlade Republike Srbije. Cilj projekta je da doprinese ostvarivanju osnovnih prava romske zajednice i drugih ranjivih povratnika, kao i da podstakne nadležne institucije da primene sveobuhvatna rešenja za njihovo ekonomsko i društveno osnaživanje.


Trnjenje nogu - uzroci i lečenje - Fizionova Beograd\nTrnjenje nogu - uzroci i način lečenja\nMnogi ljudi na dnevnom nivou osećaju simptome trnjenja u predelu nogu i stopala. Problemi sa trnjenjem mogu biti privremeni ili hronični, a njihov tretman u potpunosti zavisi od uzroka problema koji su doveli do trnjenja.\nPitanje koje se nužno pretpostavlja jeste - kada se trnjenje treba posmatrati kao bezazleno, a u kojim slučajevima je potrebno da se za pomoć obrati stručnom licu?\nDakle, uzroci trnjenja često mogu da budu potpuno bezazleni. Dugo stajanje ili nepravilno držanje na primer, mogu da budu uzrok trnjenja u predelu nogu i stopala. Međutim, važno je znati da hronična i dugotrajna utrnulost u predelu nogu i stopala gotovo uvek ukazuje na određena ozbiljnija medicinska stanja.\nUkoliko osetite simptome trnjenja koji nisu povezani sa vašim posturalnim navikama ili stilom života koji vodite, ukoliko je trnjenje praćeno bilo kakvim promenama u boji, obliku i temperaturi u predelu nogu i stopala ili ukoliko imate udružene bilo kakve druge hronične simptome, u pitanju je problem koji ne bi trebalo da zanemarujete i za čije rešenje vam je potrebna pomoć stručnog lica.\nLečenje problema sa trnjenjem nogu u Fizionova centru\nU slučaju da postoji sumnja ili imate potvrđenu dijagnozu koja je povezana sa problemima sa kičmom, naš tim može da pomogne. Tim Fizionove čine terapeuti, kineziterapeuti, fizioterapeuti i praktičari. Nudimo sve vrste stručnih pregleda i tretmana koji se planiraju za svakog pacijenta na individualnom nivou. Cilj nam je da svaki pacijent ode od nas sa rešenim problemom uz pomoć specijalizovane, ali neinvazivne terapije. U Fizionova centru možete dobiti sve preporuke i tretmane: počevši od prevencije, laserske, magnetne i elektro terapije, vežbi i terapeutskih masaža.\nPre nego što dođete na konsultacije, važno je da imate spreman odgovor na nekoliko pitanja kako bi vam naši terapeuti što pre i preciznije odredili dijagnozu. Razmislite o sledećem: pre svega, kada dođe do trnjenja, da li se isto pojačava prilikom pokreta ili u slučaju dužeg sedenja i stajanja; zatim, utvrdite regiju u kojoj se trnjenje najčešće javlja kako biste mogli precizno da ukažete na istu; takođe, razmislite da li se trnjenje često javlja noću, tokom odmora ili je ono vezano za razne aktivnosti.\nNa osnovu vašeg opisa i ultimativnih testova, najpre ćemo se postarati da utvrdimo uzrok koji je doveo do problema sa trnjenjem, a zatim ćemo predložiti plan lečenja i preventive za vaš pojedinačan slučaj. Plan lečenja najčešće podrazumeva naše specijalizovane protokole u zavisnosti od tačnog uzroka koji je doveo do simptoma koji su pacijenta doveli kod nas.\nU cilju najuspešnijeg lečenja, važno je da se problem prepozna na vreme i da se sa terapijom krene pre nego što dođe do ozbiljnijih pogoršanja, odnosno dok je bolest još u akutnoj fazi. Tada se lečenje sprovodi brzo i najefikasnije.\nPozovite nas i zakažite vaš pregled već danas: 011/21-00-588\nUzroci trnjenja u predelu nogu i stopala koji su povezani sa povredama i ispadima u nivou kičme\nU slučaju trnjenja u gluteusu, zadnjoj loži, trnjenja u predelu lista može se desiti da je uzrok ispad u nivou pršljenova L5-S1.\nUkoliko je u pitanju trnjenje sa spoljne strane butine, sa spoljne strane potkolenice i/iili u predelu risa, uzrok mogu biti ispadi u nivou pršljenova L5-S1.\nTrnjenje u predelu prednje strane butine, prepona pa sve do kolena vezuje se za ispad u nivou od L1 do L4 pršljena.\nU slučaju povrede trupa, kičme, kukova, nogu, članaka i stopala može doći do pritiska na nerve i samim tim i do potencijalne pojave trnjenja u predelu nogu i stopala.\nOstali uzroci koji mogu da budu povezani sa utrnulošću stopala i nogu uključuju:\nOdređene posturalne navike koje vrše pritisak na nerve ili dovode do smanjenja protoka krvi u donjim udovima spadaju u najčešći uzrok privremene utrnulosti nogu i stopala. Medicinski naziv za ovo stanje je privremena parestezija.\nPored toga, određeni položaji poput predugog sedenja ili klečanja ili nošenja garderobe i obuće koje su preuske mogu takođe da izazovu trnjenje.\nOsobe obolele od dijabetesa mogu da osete simptome trnjenja. Do ovoga dolazi u nekim slučajevima dijabetesa kada dođe do određenih oštećenja nerva. Medicinski naziv za ovo je dijabetička neuropatija. Dijabetička neuropatija može da bude uzrok utrnulosti, osećaja peckanja i bola u stopalima, a često i u nogama.\nBolest perifernih arterija uzrokuje sužavanje perifernih arterija u nogama, rukama i stomaku. Usled tog sužavanja dolazi do lošije cirkulacije i samim tim i do trnjenja u predelu koji su pogođeni.\nU zavisnosti od lokacije, neki tumori mogu da uzrokuju pritisak na nerve koji dovodi do simptoma trnjenja.\nDodatni saveti za utrnulost nogu\nPostoji par načina za prevenciju trnjenja nogu koje možete da izvedete i sami u kućnim uslovima. Evo koji su načini u pitanju:\nOdmarajte dovoljno: Odmor je preduslov za normalno funkcionisanje organizma, ali i za poboljšanje brojnih stanja koja su povezana sa trnjenjem nogu i stopala. Ne zaboravite da pravilan odmor podrazumava i dovoljno sna jer hroničan nedostatak sna može da bude uzrok brojnih problema koji mogu da dovedu do trnjenja u nogama i stopalima.\nKoristite hladne obloge. Hladne obloge predstavljaju odlično sredstvo koje će pomoći u smanjenju otoka koji može bda bude uzrok pritiska na nerve. Dovoljno je da par puta dnevno po 15 min oteklo mesto tretirate hladnim oblogama i otok bi nakon par dana trebalo da splasne, a sa njim i simptomi trnjenja.\nToplota može da pomodne u slučaju ukočenih, bolnih i napetih mišića koji mogu biti uzročnik trnjenja u nogama iz razloga što vrše pritisak na određene nerve. Međutim, kada je reč o utopljavanju, važno je da znate da se utrnule noge i stopala nikako ne bi smele pregrevati, jer u slučaju upale može doći do pogoršanja upale, a samim tim i simtoma trnjenja.\nKada masirate utrnule noge i stopala, dolazi do bolje cirkulacije u tom predelu i samim tim do ublažavanja simptoma trnjenja. Ovde je važno da masaža bude lagana i da nikako ne bude agresivna kako ne bi došlo do dodatnog pritiska na nerve.\nKretanje je jedan od najboljih načina da se održi dobra cirkulacija. U slučaju hronične upale, utrnulosti i boli u nogama, a naročito kada postoje i druge dijagnoze koje su povezane sa slabijom pokretljivošću nogu, preporučuju se plivanje i joga.\nPravilna ishrana uz dovoljno vitamina i hranljivih sastojaka može da doprinese smirivanju hroničnih upala i boli koje dovode do utrnulosti. Sa druge strane, loša ishrana i hronični manjak određenih vitamina i minerala u organizmu, a naročito manjak vitamina B može da dovede do oštećenja nerva koji opet dovode do trnjenja i utrnulosti. I zato vodite računa da imate uravnoteženu i raznovrsnu ishranu, a moguće je da će vam vaš lekar preporučiti i dodatan unos vitamina B u vidu suplemenata u slučaju da posumnja u nedostatak istog.


Američki ministar odbrane Džim Matis\nSuprostavljanje Kini i Rusiji je u središtu nove američke odbrambene strategije a ne terorizam, čime je nakon 15 godina napravljen zaokret u prioritetima Vašingtona.\nMinistar odbrane Džim Matis je nazvao Kinu i Rusiju “revizionističkim silama” koje “teže da stvore svet u skladu sa njihovim autoritarnim modelima”, prenosi Rojters.\nOdbrambena strategija je poslednji znak sve jače odlučnosti Trampove administracije da reaguje na izazove koji dolaze iz Rusije i Kine. Istovremeno, američki predsednik želi da poboljša odnose sa Moskvom i Pekingom kako bi se obuzdala nuklearna Severna Koreja, podseća britanska agencija.\n“Nastavićemo kampanju protiv terorista, ali je nadmetanje velikih sila, a ne terorizam, sada u fokusu američke nacionalne strategije”, kazao je Matis predstavljajući ovaj dokument, prvi tog tipa najmanje od 2014.\nU Strategiji na 11 strane se ne navode detalje kako će se ovaj zaokret realizovati u praksi.\nElbridž Kolbi (Elbridge Colby), zamenik pomoćnika ministra odbrane, kazao je da je Rusija mnogo drskija nego Kina u korišćenju vojne moći, pre svega aneksijom Krima 2014. i pomoći sirijskom predsedniku Bašaru el Asadu. Međutim, Moskva ima ograničene ekonomske resurse, dodao je Kolbi.\nS druge strane, on je opisao Kinu kao silu koja je i ekonomski i vojno u usponu.\nOna je započela dugoročnu vojnu modernizaciju koja je u “dubokom sukobu sa našim interesima”, istakao je Kolbi.\nU dokumentu se ukazuje na važnost obuzdavanja Severne Koreje. Takođe, međunarodna savezništva su ključna za američku armiju koja ima ubedljivo najveće resurse u svetu. Međutim, podseća se na nužnost podele terete, što je Tramp u više navrata isticao.\nMatis je kritikovao Kongres SAD zbog nemogućnosti da se dogovori oko budžeta, što podriva konkurentnost armije.\n“Za poslednjih 16 teških godina ratova, nijedan neprijatelj na ratištu nije naneo toliku štetu spremnosti američke armije od kombinovanog uticaja ograničenja potrošnje i kratkoročnog finansiranja. Američkoj administraciji preti blokada ukoliko se ne postigne dogovor u Kongresu o budžetu.\nSAD i dalje izdvajaju daleko najviše na svetu za svoju armiju – 567 milijardi dolara godišnje. Kina je na drugom mestu sa 161 milijardi, dok je ruski vojni budžet 44 milijardi.


Radinčanke potvrdile drugo mesto na tabeli |\nHome > NAJNOVIJE > Radinčanke potvrdile drugo mesto na tabeli\nSMEDEREVO, 17. maj 2019 – Rukometašice Mladog radnika u poslednjem kolu Prve lige Srbije grupe Centar savladale su gošće iz Beograda: Mladi radnik – Voždovac 2 26:19 (15:8). Time su Radinčanke overile još ranije osvojeno drugo mesto, iza prvoplasirane ekipe ORK Beograd.\nSeriju golova na ovoj utakmici otvorila je Ivana Paločević, koja je sa 7 pogodaka bila najbolji akter susreta. Ubedljiva igra i vođstvo od 13:1 omogućili su treneru domaćih Jovici Petkoviću da u igru ubaci i one mlade rukometašice koje su u ranijim mečevima imale manju minutažu.\nPored Palovičeviće, istakle su se i sestre Nina Ninić, koja je postigla 6 golova, i Milica Ninić – 3 gola, kao i Milena Kojić i Milica Ristić, obe sa po 3 gola. Milica Ristić je pre dve nedelje izgovorila sudbonosno „da“, pa joj je ovom prilikom uručen uramljeni dres. Učinio je to Živomir Nikolić, predsednik radinačkog prvoligaša.\nPobeda domaćih igračica mogla je da bude i ubedljivija , ali je na golu gođći iz beograda bila sigurna Katarina Dinčić, pored čijeg imena je ostalo upisano 16 odbrana, među njima i tri sedmerca.


RTS :: Sledeće sedmice suđenja za ratne zločine\nHronika Sledeće sedmice suđenja za ratne zločine\nsreda, 27. avg 2008, 10:26 -> 10:33\nSledeće sedmice suđenja za ratne zločine\nPred Većem za ratne zločine Okružnog suda u Beogradu od 1. septembra biće nastavljeno pet postupaka koji se vode za zločine počinjene na prostoru bivše Jugoslavije, a počeće i četiri nova suđenja.\nU prvoj polovini septembra počeće suđenje Pane Bulatu i Radetu Vraneševiću za zločin u mestu Banski Kovačevac u Hrvatskoj (2. septembra).\nSuđenje Saši Đilerdžiću i Goranu Saviću za zločine u Zvorniku počeće 4. septembra, dok je za 8. septembar zakazano suđenje pripadnicima paravojne formacije "Škorpioni" za zločin u Podujevu.\nZa 24. septembar zakazan je početak suđenja Branku Grujiću i Branku Popoviću za zločine u Zvorniku. Njima se od novembra 2005. godine sudilo zajedno sa četvoricom pripadnika jedinice "Žute ose", ali je u junu ove godine postupak protiv njih razdvojen i podignuta je nova optužnica.\nSuđenje osmorici pripadnika srpske policije optuženih za ubistvo 48 albanskih civila u Suvoj Reci, 1999. godine nastavlja se 1. septembra, a suđenje Iliji Jurišiću optuženom za učešće u napadu na kolonu Jugoslovenske narodne armije u Tuzli, maja 1992. godine, biće nastavljeno 12. septembra.\nOd 15. septembra nastavlja se suđenje optuženima za ratni zločin u selu Lovas u Hrvatskoj, 1991. godine, kao i ponovljeno suđenje za ubistvo hrvatskih zarobljenika na poljoprivrednom dobru Ovčara kod Vukovara, koja su počinjena novembra 1991. godine.\nU poslednjoj nedelji septembra biće nastavljeno suđenje Sretenu Popoviću i Milošu Stojanoviću optuženima za pomaganje u ubistvu braće Bitić, 1999. godine.\nSuđenje u slučaju Bitići se bliži kraju, a kao svedok trebalo bi još da bude saslušan bivši komandant Jedinice za specijalne operacije Milorad Ulemek Legija koji je osuđen za ubistvo premijera Zorana Đinđića.


Francuska najavljuje uèešæe u sukobu sa Irakom - 2003-01-07\nU novogodišnjoj poruci francuskim oružanim snagama, Širak je rekao da Francuska mora da vodi raèuna da Irak postupa u skladu sa rezolucijom Saveta bezbednosti broj 1441, kojom se od te zemlje zahteva da saradjuje sa vojnim inspektorima Ujedinjenih nacija. Širak je upozorio francuske oružane snage da bi mogla da se otvore nova ratna poprišta i ukazao da Francuska mora biti spremna za svaku eventualnost.\nAnalitièari tumaèe Širakovu izjavu kao deo kampanje da se francuska javnost pripremi za moguænost vojne akcije. Francuski predsednik je rekao da želi da francuska skupština održi jos jednu debatu o iraèkom pitanju. Medjutim, francuski predsednik je na skupu ambasadora u Parizu rekao da æe Francuska razmotriti moguænost ulaska u rat kao poslednju opciju i to samo uz eksplicitnu odluku Saveta bezbednosti, zasnovanu na izveštaju vojnih inspektora Ujedinjenih nacija.\nFrancuska nikada nije iskljuèivala moguænost da bi pod odredjenim uslovima mogla da uèestvuje u vojnoj koaliciji sa SAD i Britanijom. Nedavno su u medijima citirane izjave neimenovanih vladinih funkcionera da je Francuska navodno spremna da podrži amerièku vojnu akciju.


Metod dubokog učenja za automatsko poboljšanje animacija pasa\nIstraživači sa Triniti koledža u Dablinu i Univerziteta u Batu nedavno su razvili model zasnovan na dubokim neuronskim mrežama koji bi mogao pomoći da se poboljša kvalitet animacija koje sadrže četvoronožne životinje, kao što su psi. Okvir koji su kreirali predstavljen je na konferenciji MIG (Motion, Interaction & Games) 2021, događaju na kojem istraživači predstavljaju neke od najnovijih tehnologija za proizvodnju visokokvalitetnih animacija i video igara. „Bili smo zainteresovani za rad sa podacima koji se ne odnose na ljude“, rekao je Donal Egan, jedan od istraživača koji su sproveli studiju, za TechXsplore. "Odabrali smo pse iz praktičnih razloga, jer su oni verovatno životinje za koje je najlakše dobiti podatke."\n6 načina na koje je pandemija dovela do dugoročnih bezbednosnih promena\nS obzirom da će neke promene do kojih je doveo COVID-19 verovatno biti trajne, preduzeća će morati da revidiraju svoje strategije bezbednosti podataka. Neke od promena u IT okruženjima izazvane pandemijom COVID-19 - pre svega rad od kuće (WFH – Work From Home) i usvajanje oblaka - ostaju trajno i zahtevaće dugoročnu reviziju strategija za sajber bezbednost preduzeća.\nNestašica veština za oblak ometa napredak oblaka\nNestašica veština za oblak koči preduzeća koja žele brzo da pređu na novu tehnologiju. Evo nekoliko kreativnih načina za rešavanje ovog problema. To više nije novost. Konsultantska kompanija Gartner je nedavno izjavila da trenutni nedostatak kvalifikovanih IT radnika sprečava usvajanje oblaka, graničnog računarstva i drugih tehnologija. Imajte na umu da su sve one na ovaj ili onaj način povezane sa oblakom. U svojoj „Mapi tehnologija u razvoju za 2021-2023.“ zasnovanoj na anketi 437 globalnih kompanija, Gartner je otkrio da IT rukovodioci vide nedostatak talenata kao najveću prepreku za razvoj novih tehnologija, uglavnom tehnologija zasnovanih na oblaku, kao što su baze podataka, mašinsko učenje, napredno skladištenje i analitiku, a sve one mogu lako da služe kao oružje za strateške svrhe poslovanja.\nS obzirom da će neke promene do kojih je doveo COVID-19 verovatno biti trajne, preduzeća će morati da revidiraju svoje strategije bezbednosti podataka. Neke od promena u IT okruženjima izazvane pandemijom COVID-19 - pre svega rad od kuće (WFH – Work From Home) i usvajanje oblaka - ostaju trajno i zahtevaće dugoročnu reviziju strategija za sajber bezbednost preduzeća. Često će prenagljene mere koje su mnoge organizacije primenile da bi omogućile udaljenim radnicima da bezbedno pristupaju podacima preduzeća morati da se zamene ili ojačaju kontrolama koje mogu da odgovore zahtevima sveta posle pandemije, kažu stručnjaci za bezbednost. Postojaće potreba za mogućnostima koje pružaju bolju vidljivost, kontrolu i upravljanje IT infrastrukturom gde su podaci razbacani lokalno i u oblaku, a korisnici im pristupaju sa upravljanih i neupravljanih mreža i uređaja.\nŠta je to rudarenje podataka? Pronalaženje obrazaca i trendova u podacima\nRudarenje podataka, koje se ponekad naziva i otkrivanje znanja, je proces probiranja velikih količina podataka radi izolovanja korelacija, obrazaca i trendova.\nIT se suočava sa klimatskim promenama\nAnalitika podataka i VI zauzimaju glavno mesto u naporima za borbu protiv posledica klimatskih promena i ekoloških katastrofa širom sveta. Dok svet obeležava Dan planete Zemlje, pravo je vreme da prepoznamo važnu ulogu IT-a kao pomoći u borbi protiv klimatskih promena ili u njihovom rešavanju. Evo nekoliko primera kako organizacije koriste IT za projekte povezane sa ekološkim pitanjima.\n5 pogleda na savremenu analitiku podataka\nPustite korisnike, pretnja počinje u lancu isporuke softvera\nKako tehnologija stvara ekosistem učenja na Univerzitetu Walden\nRad kod kuće posle Covida-19 - naša prognoza\n7 znakova da je vreme da se odustane od nekog IT ulaganja\n13 „najboljih praksi“ koje bi IT treblo da izbegava po svaku cenu\nСтрана 1 од 26


Battlefield 2042 beleži manje od 9000 aktivnih igrača - PLAY!\nBattlefield 2042 nastavlja da tone sve dublje i dublje, a čak je i naterao Steam da napravi izuzetak u svojoj politici povraćaja novca.\nS obzirom da je bio na lošem glasu mesecima pre svog zvaničnog izlaska, jasno vam je koliko je situacija ozbiljna. Od 85.531 recenzija na Steam-u, preko 66% je negativno. Imajući u vidu njihove reakcije, Steam je otišao korak dalje kako bi ”smirio” svoje nezadovoljne mušterije.\nSteam igračima pruža mogućnost povraćaja novca u slučaj u da kupljena igra nije ispunila njihova očekivanja. Ovaj proces mora biti pokrenut u roku od 14 dana od kupovine igre, pod uslovom da je kupac nije igrao duže od dva sata. Steam je napravio izuzetak sa Battlefield 2042.\nBroj igrača koji pikaju Battlefield 2042 nastavlja da opada velikom brzinom. Steam je u novembru zabeležio pik od 100.000 igrača, broj koji je ovih dana spao na patetičnih 9000.\nZa razliku od PC igrača, igračima na PlayStation-u novac neće biti vraćen. Ipak, cela gejming zajednica je složna u neverici da je jedna igra uspela da ispadne toliko loša da je naterala Steam da promeni svoja pravila.\nIgrači se sada vraćaju starim igrama u serijalu, a budućnost Battlefield franšize je u ovom trenutku neizvesna.\nRelated Items:Battlefield, Battlefield 2042, Steam\nUz FIFA 22, i Battlefield 2042 dolazi na Xbox Game Pass\nStiže preko 400 ispravki u Battlefield 2042 sa 4.9 apdjetom


Banke se suočavaju sa novim finansijskim e-pretnjama!\nFeb 9, 2016 banke, Carbanak, GCMAN, Kaspersky Lab, Metel\nStručnjaci kompanije Kaspersky Lab identifikovali su nove trikove i pokušaje kopiranja ozloglašene hakerske grupe Carbanak\nGodinu dana nakon što su stručnjaci iz kompanije Kaspersky Lab upozoravali na činjenicu da će sajber kriminalci u sve većoj meri koristiti APT napade za pljačkanje banaka, iz kompanije je potvrđeno da je Carbanak grupa ponovo aktivna, pri čemu su otkrivene još dve grupe koje koriste iste tehnike za napad: Metel i GCMAN. Ove grupe napadaju finansijske organizacije pomoću „izviđačkih“ i drugih, specijalno kreiranih, APT malver programa, kao i pomoću legitimnih softvera i inovativnih metoda za krađu novca.\nStručnjaci iz globalnog tima za istraživanje i analizu kompanije Kaspersky Lab saopštili su ovu vest na Samitu bezbednosnih analitičara (SAS) koji organizuje kompanija Kaspersky Lab, godišnjem događaju koji povezuje anti-malver istraživače i programere, globalne agencije za sprovođenje zakona i članove CERT-a (Computer Emergency Response Team), kao i članove zajednice bezbednosnih istraživača.\nHakerska grupa Metel koristi brojne trikove, ali je naročito zanimljiva zbog upotrebe izuzetno lukave taktike: napadači preuzimaju kontrolu nad uređajima unutar banke koji imaju pristup novčanim transakcijama (npr. kol centar banke/računari koji se koriste kao podrška), i na taj način automatizuju kompromituju transakcije na bankomatima.\nNakon kompromitovanja transakcija na bankomatu, trenutno stanje na debitnim karticama ostaje isto bez obzira na to koliko transakcija napadač izvrši na bankomatu. U situacijama koje su zabeležili nadležni organi, kriminalna grupa u Rusiji krala je novac tako što su se njeni članovi vozili od mesta do mesta, uglavnom u kasnim večernjim satima, i praznile bankomate određenih banaka, konstantno koristeći istu debitnu karticu koju im je izdala kompromitovana banka. Tokom samo jedne noći, kriminalna grupa uspela je da isprazni sve bankomate.\n„U današnje vreme, aktivna faza sajber napada postaje sve kraća. Kada se napadači izvešte u određenom poslu, dovoljno im je samo nekoliko dana da ukradu šta žele i krenu u bekstvo”, izjavio je Sergej Golovanov (Sergey Golovanov), jedan od glavnih bezbednosnih istraživača u globalnom timu za istraživanje i analizu u kompaniji Kaspersky Lab.\nTokom forenzičke istrage, stručnjaci iz kompanije Kaspersky Lab otkrili su da članovi hakerske grupe Metel sprovode inicijalno inficiranje uređaja pomoću specijalno kreiranih „fišing“ i-mejl poruka koje sadrže maliciozne fajlove, kao i pomoću Niteris alata koji koristi ranjivosti na internet pretraživaču korisnika. Nakon što se inflitriraju na mrežu, sajber kriminalci koriste legitimne alate kako bi se lateralno kretali po mreži, i na taj način preuzimaju kontrolu nad lokalnim kontrolorom domena i dobijaju pristup računarima koje koriste zaposleni zaduženi za rad se platnim karticama.\nMetel grupa je i dalje aktivna i istraga o njihovim aktivnostima je u toku. Za sada nisu identifikovani napadi van teritorije Rusije. Međutim, postoje indicije da je infekcija ovim virusom rasprostranjenija, i stručnjaci savetuju svim bankama da preventivno proveravaju svoje sisteme.\nSve tri hakerske grupe koriste kombinaciju malver programa i legitimnog softvera u svojim kriminalnim aktivnostima. Razlog za to jeste činjenica da se na ovaj način smanjuje šansa za detekciju, pri čemu efikasnost napada ne gubi na snazi.\nMeđutim, kada je u pitanju nevidljivost, hakerska grupa GCMAN ide korak dalje: U određenim situacijama, ova grupa može da sprovede napada na organizaciju bez upotrebe ikakvog malvera, već samo pomoću legitimnog softvera. U situacijama koje su zabeležili stručnjaci iz kompanije Kaspersky Lab, hakerska grupa GCMAN koristila je Putty, VNC i Meterpreter alate kako bi se lateralno kretala kroz mrežu, sve do trenutka kada su napadači dobili pristup određenim računarima banke bez aktiviranja ostalih sistema banke.\nTokom jednog napada koji su zabeležili stručnjaci iz Kaspersky Lab-a, sajber kriminalci ostali su na mreži godinu i po dana pre sprovođenja samog napada. Novac je bio brebacivan u iznosima od 200 američkih dolara, što predstavlja gornju granicu za anonimne uplate u Rusiji. Svakog minuta, CRON alat aktivirao je malicioznu skriptu prilikom čega je suma od 200 američkih dolara bila prebačena na elektronski račun koji pripada posredniku. Nalozi o transakcijama su poslati direktno na uzvodnu mrežu plaćanja i nisu se pojavljivali na internim sistamima banke.\nTakođe, Carbanak 2.0 predstavlja ponovno pojavljivanje Carbanak napredne uporne pretnje (APT) koja koristi iste alate i tehnike, ali je profil žrtava drugačiji i koriste se inovativni načini za podizanje novca.\nTokom 2015. godine, mete Carbanak 2.0 pretnje nisu bile sam banke, već i finansijski i revizorski sektori brojnih organizacija. Prilikom napada koji su zabeležili stručnjaci iz Kaspersky Lab-a, članovi grupe Carbanak 2.0 uspeli su da dobiju pristup finansijskoj instituciji i izmene dokmunete o vlasničkim pravima u velikoj kompaniji.\n„Napadi na finansijske institucije tokom 2015. godine ukazuju na zabrinjavajuć trend da sajber kriminalci u sve većoj meri koriste APT napade. Grupa Carbanak je samo začetnik ovog trenda: sajber kriminalci brzo usvajaju nove tehnike za sprovođenje napada, pri čemu je primetno da sve veći broj njih sada direktno napada banke, a ne krajnje korisnike. Oni se vode logikom da se tu nalazi najveća količina novca“, upozorava Sergej Golovanov (Sergey Golovanov). „Ono što mi želimo da pokažemo jeste na koji način i gde tačno napadači mogu da ukradu vaš novac. Očekujem da će korisnici, nakon informacije o napadima grupe GCMAN, proveriti da li su veb serveri banaka zaštićeni. U slučaju grupe Carbanak, savetujemo korisnicima da zaštite baze podataka koje sadrže informacije o vlasničkim pravima, budući da i ti dokumenti mogu biti meta napada”.\nProizvodi kompanije Kaspersky Lab uspešno detektuju i blokiraju malver programe koje koriste hakerske grupe Carbanak 2.0, Metel i GCMAN. Kompanija takođe objavljuje ključne indikatore o kompromitovanju (IOC), kao i druge podatke koji pomažu organizacijama da uoče tragove ovih grupa u njihovim korporativnim mrežama.\nApelujem na sve organizacije da pažljivo testiraju svoje mreže na prisustvo hakerskih virusa Carbanak, Metel i GCMAN, i da u slučaju detektovanja očiste svoje sisteme i obaveste nadležne organe o upadu na mrežu.\n5 digitalnih trendova koji će obeležiti 2016. godinu\nKPMG proglašen za lidera u pružanju savetodavnih usluga za informacionu bezbednost


Krivična prijava zbog odlaganja otpada u krugu "Incela" u Banjaluci\nGrad Banjaluka podnijeće krivičnu prijavu protiv odgovornih lica u preduzeću "Eko-trade" i "Univerzum", nakon što je, tokom kontrole Ekološke inspekcije u krugu "Incela", otkriveno nezakonito odlaganje otpadnih industrijskih materija, rekli su u Odjeljenju za inspekcijske poslove grada Banjaluka.\n"Umjesto da otpad zbrinjava na zakonom propisani način i na lokaciji za koju su imali dozvolu, otpad ili dio njega zapravo je prosipan unutar jedne zapuštene lokacije na drugom mjestu unutar 'Incela'", kazali su u nadležnom odjeljenju.\nObje firme, "Eko-trade" i "Univerzum", čiji je vlasnik Petar Šmitran, registrovane su za zbrinjavanje industrijskih onečišćenja, odnosno prikupljanje i zbrinjavanje upotrijebljenog motornog ulja, a odmah po otkriću preduzeću je zabranjen dalji rad.\nS lokacije je uzokovan rasuti otpad i poslan na analizu u Institut za zaštitu i ekologiju, a nakon analize će biti poznato o kakvoj vrsti otpada se radi. Sumnja se da se radi o iskorištenom motornom ulju, koje je ova firma prikupljala od drugih preduzeća.\nŠmitran je za "Nezavisne" rekao da je već ranije obavijestio Odjeljenje za inspekcijske poslove da se radi o motornom ulju i da već radi na otklanjanju.\n"Kompanija 'Eko-trade' će u roku nekoliko dana otkloniti motorno ulje iz kruga 'Incela', samo čekamo odobrenje gradske inspekcije. Problem je nastao jer su razni zakupci održavali kamione i autobuse i nakon njih je to ulje ostalo", rekao je Šmitran.\nJanko Kecman, načelnik Odjeljenja za inspekcijske poslove, rekao je da je grad Banjaluka odlučan da izađe na kraj sa svim potencijalnim ekološkim prijetnjama u krugu "Incela", te sve poslovne subjekte koje predstavljaju eventualni problem stavi pod puni nadzor i kontrolu.\nDodao je da je tokom maja izvršeno uzorkovanje zemljišta sa 44 lokacije u krugu "Incela", te da će za dvadesetak dana imati rezultate istraživanja.\nNovi udar na potrošače: Skuplji hljeb i peciva\nPojedine pekare na području banjalučke regije podigle su cijene svojih proizvoda do 20 feninga, dok ostale cjenovnike planiraju korigovati do kraja ...\nRoditelji u problemu jer je kompanija u kojoj su čuvali matične ćelije zatvorena\nHiljade ljudi u Srbiji povjerilo je na čuvanje matične ćelije kompaniji koja je izgubila licencu. Ministarstvo zdravlja Švajcarske oduzelo je licencu za ...\nStudentski smještaj u domovima najjeftiniji u Banjoj Luci, cijena raste s "luksuzom"\nStudentski domovi širom Bosne i Hercegovine većinom su popunili smještajne kapacitete. Cijene se kreću rasponu od 20 KM (trokrevetna soba u Domu "Nikola ...\nMotociklista povrijeđen u sudaru kod banjalučke Gimnazije\nU saobraćajnoj nezgodi koja se kod banjalučke Gimnazije dogodila nešto prije 16 sati lakše povrijeđen je motociklista, saznaju "Nezavisne". U ...\nRusija: Neprihvatljivo diskutovati o odmazdi za napad\nRusko Ministarstvo spoljnih poslova saopštilo je danas da je neprihvatljivo diskutovati o odmazdi za napade na saudijska naftna postrojenja i da je ...\nAnketiranje domaćinstava u BiH počinje u utorak\nAnketari će u naredna 22 dana, u okviru projekta ažuriranja statističkog Master okvira, koji se sprovodi u saradnji sa entitetskim zavodima za statistiku, u ...\nGrob najvećeg osvajača u istoriji vijekovima niko ne može da nađe\nMongolija je veoma velika zemlja sa isto tako velikim legendama. Bez puteva, bez stalnih građevina. Samo prostrano nebo, čupava suva trava i vjetrovi koji ...\nKažu da ljubav ne bira godine, rasu, naciju niti državu, a dokaz za to je sve veći broj brakova koji se zaključuju u Banjaluci, a u kojima je jedan od ...\nPopijeno kafe u vrijednosti 70 miliona KM\nGrađani u Bosni i Hercegovini u prvih osam mjeseci ove godine popili su kafe u vrijednosti 70 miliona KM. Prema podacima Uprave za indirektno oporezivanje ...\nGlumica osuđena na 14 dana zatvora\nAmerička glumica Felisiti Hafman osuđena je na dvije sedmice zatvora, jer je platila 15.000 dolara kako bi falsifikovala prijemni ispit svoje starije ćerke ...


Izdata prva dozvola za helikopterski taksi u Srbiji - Novosti - Turistički svet\nIzdata prva dozvola za helikopterski taksi u Srbiji\nDirektorat za civilni saobraćaj 5. avgusta izdao je prvi sertifikat za obavljanje javnog prevoza helikopterima. Za takvu vrstu saobraćaja, za sada, registrovano je samo jedno preduzeće u Srbiji, čiji su osnivači pilot Goran Krneta i srpsko-američki biznismen, Živorad Tomić.\nŽivorad Tomić je u Sjedinjenim Državama stekao licencu za pilota aviona. Pre tri godine u Srbiji je postao i pilot helikoptera, što zahteva još veću koordinaciju za letenje.\n- Najbolje poređenje bi bilo da recimo da igrate Moravac, stoji vam flaša na glavi i u isto vreme morate da čitate knjigu - objašnjava Živorad Tomić, direktor "New England Tool".\nPreciznost i koordinaciju stekao je u poslovnom svetu, a njegova kompanija u Americi bavi se proizvodnjom CNC mašina. Odlučio se da i u Srbiji započne biznis u helikopterskom saobraćaju. To će mu olakšati da vazdušnim putem poveže Ameriku i Požegu.\n- Ima puno ljudi, ja poznajem mnogo uspešnih ljudi, poslovnih, koji su spremni da ulože novac, naravno da bi ostvarili profit, a došli i pomogli ovom kraju - otkriva direktor „Balkan helikopters“ iz Beograda.\nVreme je novac, a putovanje od Beograda do Požege putevima ume da potraje duže od tri sata, dok je helikopteru potrebno četrdesetak minuta.\nHelikopterski taksi postaje realnost i u Srbiji. Moći će da ga koriste oni koji mogu da izdvoje 500 evra za jedan sat leta.\nNa dozvolu su čekali tri godine, dok nisu ispunili stroge uslove. Sada će raditi na povećanju flote za koju se već sedam godina obučava nekoliko kandidata u jedinoj civilnoj školi za pilote helikoptera u Srbiji i regionu.\n- Stvaraju se velike mogućnosti za organizovanje programa, traganja i spasavanja, zatim hitnog medicinskog prevoza - ističe Goran Krneta, direktor škole za pilote helikoptera „Helimaster“ u Beogradu.\nRazvoj helikopterskog saobraćaja u Srbiji u civilne svrhe uticaće i na brže povezivanje, ne samo regiona, već i Evrope, što dokazuju sve češći letovi privrednika do Berlina, Beča i drugih gradova.\nUpoznaj Kopaonik - mnoštvo sadržaja za aktivan ili pasivan odmor\nTuristički centar Kopaonik tokom letnje sezone pruža idealne uslove za aktivan i pasivan...\nDirektor Instituta za javno zdravlje Boban Mugoša izjavio je danas da će Crna Gora od...\nMinistar trgovine, turizma i telekomunikacija Rasim Ljajić izjavio je da se procenjuje da će...\nUskoro novi zakon o angažovanju sezonskih radnika u turizmu i ugostiteljstvu\nSrbija će dobiti novi zakon o pojednostavljenom angažovanju sezonskih radnika u turizmu i...


Rukometašima Spartaka vojvođanski derbi protiv Kikinde | Dunav Televizija\nNaslovna Vesti Sport Rukometašima Spartaka vojvođanski derbi protiv Kikinde\nRukometaši subotičkog “Spartaka” slavili su na gostovanju u Kikindi u vojvođanskom derbiju zaostalog 10. kola Arkus rukometne lige Srbije protiv domaće ”Kikinde Grindex”.\n“Mi smo u Subotici izgubili na svom terenu od Kikinde u jesenjem delu, tako da sam ja svojim igračima poručio pre utakmice da nemaju šta da izgube, ali mogu mnogo da dobiju. Uspeli smo da ostvarimo veoma važnu pobedu, donekle smo se pojačali u međuvremenu. Znali smo da je domaća ekipa skup kvalitetnih igrača, tako da smo morali samo velikom borbenošću da izađemo na teren i pobedimo. Zaista pohvaljuem svoje momke koji su dali sve od sebe”, rekao je trener subotičkog kluba, Slaviša Laković.\nNakon poraza od novosadske ”Vojvodine”, kikindski rukometaši ostali su bez trenera Aleksandra Savića, koji je sporazumno raskinuo ugovor sa klubom, a ekipu je protiv “Spartaka” vodio dosadašnji pomoćni trener, Vladimir Mitreski:\n“Mislim da još ništa nije gotovo i da ima još da se igra, kako u ovom delu, tako i u play out-u. Tada bi trebalo da zbijemo redove i da igramo najbolje što možemo. Za sada sam ja zamenik na klupi ”Kikinde Grindex”. Imali smo priliku da pobedimo. Ali, ovoga puta su Subotičani bili uspešniji”, rekao je Mitreski.\nZa igrača utakmice proglašen je Milan Potpara iz subotičkog ”Spartaka”, koji se pet puta upisao u listu strelaca. U redovima ”Kikinde Grindex” najefikasniji je bio Nikola Vrgović sa sedam golova. Rukometaši ”Kikinde Grindex” imaće u nedelju, 31. januara, još jednu veoma važnu utakmicu na gostovanju u Zrenjaninu protiv ”Proletera”. Rukometaši “Spartaka” putuju u Novi Sad na utakmicu protiv “Vojvodine”’.\nPrethodni tekstKošarkašima Vojvodine pehar Kupa\nSledeći tekstPredsednik Vučić: Od Nemanje Srbi državotvorni narod, spomenik je priča o nama


Kadijević odbacio mogućnost saradnje sa Hagom\nSerbia - Veljko Kadijević, the last minister of defence of ex-Yugoslavia 14Nov2007\nPenzionisani general je rekao da se u Rusiji nalazi u svojstvu izbeglice i da se u toj zemlji oseća "kao među prijateljima".\nPoslednji ministar odbrane SFRJ, penzionisani general Veljko Kadijević, u intervjuu beogradskoj televiziji rekao je da se neće odazvati eventualnom pozivu Haškog tribunala jer to, kako je ocenio, "nije sud već politička institucija," javlja Beta. U intervjuu za Radio-televiziju Srbije iz Moskve, Kadijević je rekao da je Beograd napustio kada su ga predstavnici tog suda prvi put kontaktirali, iako nije znao da li su bili zainteresovani da se on na sudu pojavi kao svedok ili kao optuženi.\nOn je odbacio mogućnost da se pojavi kao svedok na suđenju lideru Srpske radikalne stranke Vojislavu Šešelju i dodao da je "Šešelj sam otišao u Hag da rastura taj sud, pa neka ga rasturi".\nKadijević je rekao da ne snosi odgovornost za evenutalne zločine "za vreme građanskog rata u Hrvatskoj" i da "mirno spava", ocenivši da je JNA bila jedina legalna oružana sila u SFRJ koja se "branila od napada paravojski i pokušala da spreči nelegalno naoružavanje i blokadu kasarni."\nPrema njegovim rečima, prvi zločin na teritoriji Jugoslavije počinili su oni koji su razbili tu državu, a da je "JNA morala da bombarduje Vukovar i Dubrovnik jer su to bili utvrđeni gradovi iz kojih je pucano na JNA."\nDodao je da je za ratni zločin na poljoprivrednom dobru Ovčara kod Vukovara saznao tek posle penzionisanja i da je za to kriv tadašnji general Aleksandar Vasiljević koji je bio na čelu obaveštajne službe i koji ga o tom događaju nije informisao.\nVasiljevića je takođe optužio zbog toga što nije uhapšen Martin Špegelj, koji je organizovao ilegalni uvoz naoružanja za Hrvatsku iz Mađarske i Rumunije.\nKadijević je kazao da su zarobljeni Hrvati, koji su se predali JNA, bili prebačeni u Sremsku Mitrovicu i da su oni imali "adekvatan tretman" a da je vojska kažnjavala ljude koji su činili zločine.\nPrema njegovoj oceni, vojska nije mogla samostalno da izvrši puč i spreči raspad države i takve ideje su "avanturističke". On je rekao da je bivši predsednik Srbije Slobodan Milošević od njega tražio da vojska izvrši puč posle 9. marta 1991. godine ali da je on to odbio.\nRekao je da je vojska izvela tenkove na ulice Beograda posle demonstracija 9. marta "kako bi sprečila pokušaj nelegalnog zauzimanja vlasti", a da je povod bio to što su demonstranti razbili kordon policije i kamenovali zgradu generalštaba u centru Beograda.\nKadijević je priznao da je njegov predlog bio da se demonstranti lojalni Miloševiću sukobe sa opozicionarima u centru Beograda jer bi to, kako je ocenio, "oni uradili bolje nego policija".


Brnabić sa Tajanijem o očekivanjima Vlade Srbije - European Western Balkans\nAntonio Tajani; Foto: Tanjug / Dragan Kujundžić\nBEOGRAD – Predsednica Vlade Srbije Ana Brnabić rekla je u današnjem razgovoru sa predsednikom Evropskog parlamenta Antoniom Tajanijem da očekuje da će objavljivanje Strategije proširenja Evropske komisije početkom februara u Strazburu, biti ohrabrujuća poruka za Srbiju i njene građane i jasan signal da evropske države Srbiju smatraju budućim ravnopravnim članom Unije.\nPredsednica Vlade ukazala je na to da je Srbija spremna za brže otvaranje poglavlja imajući u vidu da je vlada u proteklom periodu posvećeno radila na reformskim procesima u državi.\nOna je istakla da krajnji cilj reformi koje Vlada Srbije sprovodi nije samo punopravno članstvo u Evropskoj uniji, već su i mehanizam unutrašnjeg razvoja društva.\nNa sastanku je istaknuto da je za dalji napredak neophodno usmeriti sve napore na rešavanje pitanja oko najvažnijih poglavlja – 23 i 24, koja se odnose na vladavinu prava i nastaviti reformu pravosuđa.\nBrnabić je istakla da se regionalna saradnja i jačanje odnosa sa susedima nalaze među spoljnopolitičkim prioritetima Srbije, navodeći spremnost Srbije za rešavanjem otvorenih bilateralnih pitanja kroz dijalog i saradnju kroz regionalne inicijative.\nPremijerka je podsetila da ohrabruje i najava Bugarske da tokom svog predsedavanja Savetu Evropske unije stavi akcenat na bolje povezivanje Zapadnog Balkana sa Unijom i davanje jasnije perspektive članstva celokupnom regionu.\nTajani je naveo da Evropska unija podržava nastavak dijaloga o normalizaciji odnosa sa Prištinom, kao jedinom sigurnom putu ka stabilnosti čitavog region.\nSagovornici su se složili da je važno zajednički raditi na unapređenju institucionalne saradnje Srbije i Evropskog parlamenta.\nAna BrnabićAntonio TajaniEvropski parlamentPoglavlje 23Poglavlje 24


<img align=left border=1 width=60 hspace=8 src="http://voa-8.chntva1-dc1.cscehub.com/mediastore/voatv_17sept04_KofiAnnan_15.jpg"> Generalni sekretar Ujedinjenih nacija, Kofi Anan, upozorio na opasnost od širenja nuklearnog oružja - 2005-02-13\n13 februar, 2005\nGeneralni sekretar UN nije direktno pomenuo nijednu državu, ali nije ostavio mesta sumnji da je imao u vidu Severnu Koreju koja je prošle sedmice sapoštila da poseduje nuklearno oružje, kao i situaciju u vezi sa nuklearnim programom Irana.\nAnan je zatražio znaèajaniju ulogu UN ne samo u borbi protiv širenja atomskog oružja, veæ i u borbi protiv terorizma. Rekao je da "UN ne moraju da pokažu ni malo tolerancije kada je reè o terorizmu" te da "kolektivna odbrana mora da se ojaèa, i to ukoliko su mirna sredstva iscrpljena, treba da se razmisli i o primeni sile".\nCiljni napadi na civile ne mogu, medjutim, nikako da se prihvate, naglasio je Anan u Minhenu.\nO napadima na civile danas je bilo recci i u Drezdenu gde je obeležena 60. godišnjica saveznièkog bombardovanja ovog grada.\nNa groblje poginulih u saveznièkom bombardovanju 13. februara 1945. vence su položili nemaèki politièari i ambasadori SAD, Velike Britanije i Francuske. Za to vreme je oko 5.000 ekstremnih desnièara promarširalo centrom grada u blizini pokrajinskog parlamenta. Prema navodima medija, ovo je bio najveæi skup ekstremne desnice u istoriji SR Nemaèke. Neonacisti su u održanim govorima pilote saveznièkih aviona uporedili sa èuvarima koncentracionih logora uz tvrdnju da je u bombardovanju Drezdena poginulo oko 200.000 ljudi. Prema navodima istorièara u Drezdenu, na koji je u noæi izmedju 13. i 14. februara baèeno oko 3.500 bombi, poginulo je izmedju 30.000 i 35.000 ljudi. Bilo je to najveæe saveznièko bombardovanje u Drugom svetskom ratu.\nKancelar Gerhard Šreder je danas osudio sve pokušaje falsifikovanja istorije Drugog svetskog rata. On je kritikovao što i 60 godina posle kraja rata i sloma nacizma ima pokušaja da se "ospore krivica i odgovornost koju je nacistièka Nemaèka imala za izbijanje Drugog svetskog rata, za teror i uništavanje". Veèeras æe, kao simbol mira, biti otvorena ponovno izgradjenja drezdenska katedrala srušena u bombardovanju. Novac za obnavljanje stigao je velikim delom upravo iz SAD i Veklike Britanije, zemalja èiji su avioni bombardovali Drezden. Prema oèekivanjima organizatrora do ponoæi æe se oko 90.000 ljudi u Drezdenu okupiti na komemorativnih skupovima i protestima protiv neonacista.


Partijska država kao uzrok korupcije u Srbiji - Vesna Pešić - Peščanik - Dev\nPredmet ovog istraživanja je veza između karaktera države i korupcije. Prvo ćemo pokazati jačanje “partijske države” i porast sistemske korupcije. Zatim ćemo prikazati kako funkcioniše partijski monopol na državu u uslovima višepartijskog sistema. Cilj nam je da otkrijemo strukturne mehanizme koje političke partije koriste da bi “zarobile” javnu imovinu i distribuciju rukovodećih položaja u javnom sektoru (u bilo kom njegovom delu); oni omogućavaju prisvajanje (korumpiranje) države za partijske, lične i korporativne interese. Te mehanizme ćemo prikazati kako na centralnom tako i na lokalnom nivou. Takođe ćemo analizirati poziciju regulatornih institucija i ulogu pojedinih zakona, u prvom redu o finansiranju političkih stranaka, kao mehanizama koji omogućavaju ukrštanje i spoj biznisa i političkih struktura. Potom ćemo analizirati kako građani Srbije vide ulogu partija u “zarobljavanju” države i u korupciji; koristićemo ispitivanja javnog mnenja sprovedena za potrebe istraživanja partijske države u Srbiji. Potom ćemo predložiti mere koje bi trebalo preduzeti kako bi se smanjio ili neutralisao fenomen zarobljene (partijske) države kao ključni uzrok lošeg upravljanja, netransparentnosti vlasti i potiskivanja javnog interesa za račun privatnog.\nPDF Partijska država\nRepublika, april 2007.


109. Konferencija Međunarodne organizacije rada | Unija Poslodavaca Srbije\nKonferencija se održava na godišnjem nivou, a usled ograničenja globalne pandemije Covid-19, ove godine je održana virtuelno. Uprkos različitim vremenskim zonama i tehničkim ograničenjima i izazovima, Konferencija je uspešno održana u planiranom roku, u periodu od 3-19. juna 2021.\nTokom Konferencije održani su izbori za članove Administrativnog odbora koji će zastupati interese sve tri strane u narednom trogodišnjem periodu. Kada su u pitanju predstavnici evropskih poslodavaca, njihovi izabrani zastupnici su iz Nemačke, Francuske, Norveške, Švajcarske, Belgije, Grčke, Španije i Rusije.\nU okviru Komiteta posvećenog socijalnoj zaštiti, UPS je pratila diskusiju i izradu zaključnog dokumenta koji je posebno naglasio neophodnost realizacije univerzalne socijalne zaštite, jačanja sistema socijalne zaštite, njegovu održivost i adekvatno finansiranje. Tim povodom, socijalni partneri su naglasili da od MOR-a očekuju podršku u formulisanju i primeni nacionalnih politika i strategija, u izgradnji kapaciteta, kao i u efektivnom planiranju i mobilizaciji i alokaciji resursa.\nTokom Konferencije je zasedao i Komitet za odgovor na Covid-19. U usvojenom zaključku odato je prizanje ulozi bipartitnog i tripartitnog socijalnog dijaloga u okviru neposrednog odgovora na efekte krize u raznim sektorima. Za inkluzivan ekonomski rast i rast zaposlenosti neophodne su odgovarajuće javne i privatne investicije u sektore koji su najteže pogođeni krizom, kao što su ugostiteljstvo, turizam, saobraćaj i maloprodaja. U ovu grupu spadaju i oni koji imaju najveći potencijal da prošire mogućnosti za dostojanstven rad – ekonomija brige (zdravstvena zaštita, socijalna zaštita, obrazovanje), obrazovanje i razvoj infrastrukture. MOR mora imati rukovodeću ulogu u podsticanju inkluzivnog i održivog oporavka usmerenog na pojedinca i od njega se očekuje da pruži snažniju podršku naporima država članica za oporavak i iskoristi podršku drugih multilateralnih organizacija i međunarodnih institucija.\nOdržan je i Samit posvećen svetu rada sa fokusom na razarajuće posledice Covid-19 na ljude kao i na planu da se izgradi bolja budućnost rada. Ključni govornici na Samitu su bili Papa Franja, Predsednik Republike Koreje Mun Džae-in, portugalski Premijer Antonio Kosta i Predsednik Sjedinjenih Američkih Država Džo Bajden koji su izrazili svoje poglede na glavne probleme sveta rada.\nDrugi deo Konferencije će biti održan tokom jeseni 2021., takođe virtuelno, kada će se održati diskusija u okviru preostale dve tačke dnevnog reda – Nejednakosti i svet rada i Veštine i doživotno učenje.


SRS: Najmoćniji deo mafije je u telu vladajućeg režima (VIDEO)\nPotpredsednik Srpske radikalne stranke Miljan Damjanović izjavio je danas da je vlast zakasnila sa borbom protiv mafije, koju je predsednik Srbije Aleksandar Vučić najavio sredinom oktobra, jer je najmoćniji deo današnje mafije "u telu vladajućeg režima, na čelu sa Zvonkom Veselinovićem".\nDamjanović je na konferenciji za novinare rekao da je Veselinovića, “sa njegovom kriminalnom biografijom”, sadašnja ministarka rudarstva i energetike Zorana Mihajlović angažovala za izgradnju Koridora 10 i 11.\n“Veselinović je staklar iz Kosovske Mitrovice, poznat još iz 2001. godine kao krijumčar automobila, a kasnije se njegova grupa bavila i falsifikovanjem ličnih dokumenata. Uhapšen je 2003. godine u Novom Pazaru sa tri kilograma heroina, za koje je sam priznao da je njegov i da je hteo da ga proda u tom gradu, iako je na sudjenju opovrgnuo svoju izjavu”, rekao je Damjanović.\nKako je Damjanović kazao, u izveštaju BIA navodi se da na planu ilegalne trgovine narkoticima Veselinović blisko saradjuje i sa Ismetom Osmanijem, za kojeg je rekao da je predvodnik kriminalnih organizacija za trgovinu droge.\n“To je validan izveštaj iz BIA, koji imaju državni organi, tužilac i evo, 2020. godine, niko ne reaguje”, napomenuo je Damjanović.\nOn je rekao da postoji i veza sa sudijom Apelacionog suda Zoranom Savićem, koji je bio u Veću koje je potvrdilo oslobadjajuću presudu Veselinoviću.\nDodao je da Savić, sa platom od 2.500 evra, ima tri stana u Beogradu, vilu na Avali i, kako navodi Damjanović, uz pomoć Veselinovića, izgradio je zgradu sa 13 apartmana na Kopaoniku.\nOn je kazao da ta “mafijaška linija” ide i do sadašnjeg ministra odbrane Nebojše Stefanovića.\n“Kada je bio ministar unutrašnjih poslova, Stefanović je tadašnjeg šefa policije u Novom Sadu Slobodana Malešića, koji je kum Zvonka Veselinovića, promovisao u generala, nakon čega je kupio vilu na Dedinju”, rekao je Damjanović.\nOd dolaska na vlast 2012. godine, nadležni nisu nikoga od ključnih ličnosti u kriminalu uhapsili, kazao je on.


Putin: Snaga Rusije — jedinstvo naroda (video) - 05.10.2016, Sputnik Srbija\nNovi ruski parlament, Državna duma sedmog saziva, okupila se danas na prvom zasedanju. 05.10.2016, Sputnik Srbija\n12:14 05.10.2016 (Osveženo: 12:18 05.10.2016)\n© AFP 2021 / Natalia KOLESNIKOVAPredsednik Rusije Vladimir Putin tokom obraćanja poslanicima Državne dume\nNovi ruski parlament, Državna duma sedmog saziva, okupila se danas na prvom zasedanju.\nPredsednik novog saziva je Vjačeslav Volodin, koji će zameniti dosadašnjeg predsednika Dume Sergeja Nariškina. Na prvom zasedanju Donjeg doma ruskog Parlamenta biće razmotrena pitanja koja se odnose na rusku ekonomiju i spoljnu politiku.\nPoslanicima se obratio ruski predsednik Vladimir Putin.\nRad parlamenta i usvojeni zakoni treba da se zasnivaju na građanskom dogovoru, a Državna duma treba da bude platforma za široki politički dijalog, rekao je Putin tokom svog obraćanja.\n3 Oktobar 2016, 11:05\nPredsednik Rusije izjavio je da je neophodno da se ojača odbrana zemlje i izrazio nadu da će parlament pružiti neophodnu političku i zakonodavnu podršku.\n„I, naravno, moramo da ojačamo bezbednost i odbranu zemlje, da branimo svoju poziciju na svetskoj sceni. Nadam se da će parlament i sve frakcije dati neophodnu političku i zakonodavnu podršku“, rekao je Putin.\nRusija nikada nikoga nije prisiljavala i ne namerava da prisiljava, snaga zemlje nije samo u odbrambenoj sposobnosti i prirodnim resursima, već i u jedinstvu naroda, istakao je ruski predsednik.\n„Mi uvek polazimo od toga da svaki narod i svaka zemlja ima isto pravo — da bude snažna. Nikada nikoga nismo prisiljavali i ne nameravamo da prisiljavamo. Snaga Rusije je u nama samima, ona je u našem narodu, našim ljudima, našoj tradiciji i našoj kulturi, u našoj privredi, u našoj ogromnoj teritoriji i prirodnim resursima i naravno, u odbrambenoj sposobnosti. Ali što je najvažnije, naša snaga je u jedinstvu našeg naroda“, istakao je Putin.\n„Moramo imati na umu da su svi delovi ruske snage o kojima sam upravo govorio, najvažniji, možda, ključni uslov za očuvanje naše državnosti i nezavisnosti“, dodao je ruski predsednik.


Starčević: Rasprava o rezoluciji po planu – Nadlanu.com\nStarčević: Rasprava o rezoluciji po planu\nBEOGRAD, 2. septembra 2010. (Beta) – Ambasador Srbije u Ujedinjenim nacijama Feodor Starčević izjavio je da neće biti odlaganja rasprave o rezoluciji o Kosovu koju je Srbija predala u UN, zakazane za 9. septembar.\nStarčević je za „Večernje novosti“ od petka kazao da će se o toj rezoluciji raspravljati 9. septembra, kao i da Generalnoj skupštini UN nije do sad predata nijedna druga rezolucija o Kosovu sem srpske.\n„Nemoguće je dati bilo kakvu prognozu raspleta događaja 9. septembra. Nadamo se da će naša rezolucija proći i radimo sve što možemo da ishod tog dana za Srbiju bude što povoljniji“, kazao je ambasador Srbije.\nPrema njegovim rečima, diplomate iz Srbije su prethodnih sedmica imale niz susreta s predstavnicima mnogih zemalja u cilju obezbeđivanja podrške srpskom dokumentu u GS UN.\nOVO JE MORALNA POBEDA: Kija se oglasila nakon osvajanja…


Najmlađi beograđani provozali se u "smećarcima"\nJavno komunalno preduzeće „Gradska čistoća“ otvoriolo je svoja vrata i okupio najmlađe beograđane da se druže i saznaju ko se i na koji način brine da ulice prestonice osvanu čiste i uredne. Deca su imala jedinstvenu priliku da se provozaju u njima omiljenim „smećarcima“ i da vide koja su to nova savremena vozila za čićenje gradskih ulica.\nVeć drugi vikend ovog proleća JKP „Gradska čistoća“ organizuje dan Otvorenih vrata. Najmlađi beograđani imaju priliku da saznaju i vide koja su to nova vozila na ulicama naše prestonice, da se provozaju u njima , ali i da se edukuju o tome kako se selektuje i reciklira otpad, objašnjava Marko Popadić, direktor ovog preduzeća.\nKomunalni radnici i vozila „Gradske čistoće“ najviše oduševljavaju upravo najmlađe sugrađane. Pitali smo ih šta su uspeli da saznaj i nauče na ovom neobičnom druženju i da li im se svidela vožnja u popularnim „smećarcima“.


Dobojski Info - Poništen tender za nabavku kartica za radnike (VIDEO)\nPoništen tender za nabavku kartica za radnike (VIDEO)\nponedeljak, 12 novembar 2018 12:03\nFOTO: Dobojski Info | Poništen tender za nabavku kartica za radnike (VIDEO)\nDoboj, Ministarstvo finansija Republike Srpske,\nRadnici u Republici Srpskoj još će sačekati na elektronske identifikacione kartice. Ministarstvo finansija Republike Srpske poništilo je tender za izradu sistema elektronskih kartica za radnike u Srpskoj.\nIz ministarsta finansija potvrdili su nam da je raspisivanje novog tendera u proceduri i da će na sajtu ministarstva biti ubrzo i javni poziv za novi tender.\nDo poništavanja je došlo jer je Kancelarija za razmatranje žalbi BiH usvojila žalbu jednog od ponuđača. Ipak to što će tender biti ponovljen neće uticati na odluku da radnici kartice i dobiju poručuje ministar Milenko Savanović.\n“Mislim da će sve to ići u svojoj zakonskoj regulativi, naravno mi ćemo istrajati na tome što smo odlučili iz tog razloga da se uvede više reda kako kod poslodavaca tako i kod radnika”, poručio je Milenko Savanović, ministar rada i boračko invalidske zaštite u Vladi Srpske.\nNe vjeruju poslodavci da će kartice uvesti previše reda. Smeta im što bi radnici morali da mijenjaju kartice svaki put kada promijene poslodavca. Skeptični su i da će uvođenje elektronskih kartica značajnije smanjiti rad na crno.\n"Mi smo i prethodno ukazivali na probleme što kartica ne sadrži podatke koj je trebala da sadrži koji bi na neki način uslovili umanjenje sive ekonomije", kaže Saša Aćić, direktor Unije udruženja poslodavaca Republike Srpske.\nElektronske kartice za radnike trebalo je da zažive do kraja godine i svaki radnik u Srpskoj trebalo bi da je ima tokom radnog vremena. U slučaju inspekcije radnik bi karticu trebalo da da na uvid.\nRadnik bez dokumenata platio bi 20 maraka kazne, dok bi poslodavcu mogla da bude zabranjena djelatnost 15 dana. Prvi kontingent kartica za ranike u Srpskoj finansiraće Poreska uprava, a sve ostale - poslodavci.\nViše iz ove kategorije « DOBOJ: „King Partner Days 2018“ – Tradicionalni poslovni susreti IT stručnjaka DOBOJ: Potpisan ugovor za početak izgradnje sportske dvorane »


Primjenom popisa iz 2013. godine CIK bi prekršio Ustav Žurnal - Jedina slobodna teritorija\nObjavljeno: 31.10.2018. u 08:14h\nDo provedbe Aneksa 7, kao osnov za sva izračunavanja koja zahtijevaju demografske podatke, mora se koristiti popis iz 1991. godine. CIK ispunjava želje HDZ-a BIH. Lobiranja i u Ustavnom sudu da se prihvati apelacija Borjane Krišto\nOd četvrte tačke dnevnog reda današnje sjednice Centralne izborne komisije ovisi sudbina države BiH. Tada bi Jasmina Hadžiabdić u svojstvu izvjestioca trebala svojoj prezimenjakinji Ireni i ostalim članovima CIK-a prezentirati moguća rješenja o popuni Doma naroda Federacije BiH.\nJoš prije mjesec dana smo objavili da se razmatra mogućnost da CIK, u nedostatku odredaba Izbornog zakona koje su stavljene van snage u famoznom predmetu Ljubić, odredi da svaki kanton daje najmanje po jednog delegata u Dom naroda FBIH iz reda svih konstitutivnih naroda, ukoliko je takav izabran u kantonalnu skupštinu. Dakle, svaki kanton bi mogao dati Hrvata, Srbina i Bošnjaka, što je precizirano i u Ustavu Federacije BiH. No, kako u svakom Klubu konstitutivnih naroda treba biti po 17 delegata, a kantona je deset, preostali delegati bi bili izabrani na osnovu popisa iz 2013. godine. Tu dolazimo do problema...\n„Konstitutivni narodi i grupa Ostalih biti će proporcionalno zastupljeni u javnim institucijama u Federaciji BiH. Kao Ustavni princip, takva proporcionalna zastupljenost će se bazirati na popisu iz 1991. godine, dok se Aneks 7 u potpunosti ne provede“, piše u članu 11 a, poglavlje Prijelazne i završne odredbe Ustava Federacije BiH.\nNadalje, u članu 7, poglavlje Usvajanje i stupanje na snagu Ustava i prijelazna rješenja, piše da će se „objavljeni rezultati popisa stanovništva iz 1991. godine na odgovarajući način koristiti za sva izračunavanja koja zahtijevaju demografske podatke dok se Aneks 7. u potpunosti ne provede“.\nAneksom 7 Dejtonskog mirovnog sporazuma reguliše se povratak izbjeglih i raseljenih lica. Da bi se Aneks 7 smatrao provedenim, nužno je da, uskladu sa Aneksom 10, Ured visokog predstavnika za BiH (OHR) donese odluku kojom će to potvrditi. Kako OHR do sada nije donio nikakvu odluku, Aneks 7 se ne smatra provedenim, što znači da se, u skladu sa Ustavom FBiH, kao jedini osnov za izračunavanja može koristiti isključivo popis iz 1991. godine, a nikako popis iz 2013. godine kako to žele pojedini članovi Centralne izborne komisije BiH.\n„Vjerovatno će danas biti obavljena samo rasprava, a odluka neće biti donesena do daljnjeg“, kazao je za Žurnal sagovornik iz Centralne izborne komisije BiH.\nHDZ-u bliski članovi CIK-a, međutim, u tom slučaju računaju na Ustavni sud BiH koji bi se uskoro trebao izjasniti po apelaciji Borjane Krišto, a koja se odnosi na odredbu Ustava FBiH kojom je regulisano da svaki kanton u Dom naroda FBiH daje najmanje po jednog delegata iz reda svih konstitutivnih naroda, ukoliko je takav izabran u kantonalnu skupštinu.\nUstavni sud BiH je, podsjećamo, zatražio tumačenje od OHR-a u vezi sa ovim slučajem, a prema mišljenju Ureda visokog predstavnika, odredbe čije poništavanje traži HDZ-ova državna zastupnica Borjana Krišto, u skladu su sa svim međunarodnim konvencijama. Bez obzira na to mišljenje, pojedini članovi Ustavnog suda BiH, nastoje izlobirati donošenje odluke o prihvatanju apelacije Krišto. U tome prednjače sudije Valerija Galić i Mato Tadić koji su u direktnim vezama sa HDZ-om BiH. Njih dvoje, prema informacijama Žurnala, na svoju stranu žele pridobiti i Tudora Pantirua, Moldavca koji je međunarodni sudija Ustavnog suda BiH.\nBude li prihvaćena apelacija Borjane Krišto, više neće postojati nijedan propis kojim bi bio regulisan izbor delegata u Dom naroda FBiH, a samim tim i u Dom naroda BIH. U tom slučaju došlo bi do potpune blokade izbora nove Vlade Federacije BiH, odnosno predsjednika i potpredsjednika FBiH. Sve bi to, naravno, išlo na ruku lideru HDZ-a BiH Draganu Čoviću koji je nakon izbora izjavio da formiranje nove vlasti ovisi o izmjenama Izbornog zakona BiH.\nDom naroda, Izbori 2018, 1\nZenica ostaje zagađena jer nikoga nije briga za posljedice\nNEŠIĆ NACRTAO, KOSTREŠEVIĆ ODOBRIO\nNezakonito primljeno 10 pripravnika


Unapređivanje reformi, a ne preokret - PV Informer Unapređivanje reformi, a ne preokret - PV Informer\n1 mesec pre 112 pregleda Izvor: vijesti.me\nZajednički konsultativni odbor Evropske unije i Crne Gore je u zajedničkoj deklaraciji naveo da bi vlasti Crne Gore trebalo da daju prioritet i opipljive rezultate u oblastima vladavine prava, slobode medija i borbe protiv organizovanog kriminala i korupcije, unapređivanjem reformi koje su već na pravom putu, a ne njihovim preokretom.\nU dokumentu se navodi da Odbor pozdravlja izvještaj Evropske komisije za Crnu Goru za 2020. godinu i poziva crnogorske vlasti da pažljivo analiziraju njegov sadržaj i uspostave jasan putokaz za svoje buduće djelovanje. Crnogorsku vlast su pozvali da preduzme konkretne mjere u borbi protiv organizovanog kriminala i korupcije, kao i svih slučajeva diskriminacije.\nNavodi se da članovi Odbora pozivaju Vladu da nastavi da se bori protiv korupcije i organizovanog kriminala na visokom nivou osiguravajući nepristrasnost, posvećenost, profesionalnost i nezavisnost pravosudnog sistema.\nSKO ponavlja svoju zabrinutost u vezi sa slobodom izražavanja i okruženjem u kojem rade crnogorski mediji, posebno uzimajući u obzir istrage napada na novinare i političko uplitanje i pritisak na RTCG.\nJoš jednom, kako se navodi, SKO poziva crnogorske vlasti da brzo i temeljito istraže kako stare, tako i nedavne slučajeve nasilja nad novinarima, naročito protiv Olivere Lakić, kako bi identifikovali i procesuirali počinioce i one koji su na kraju odgovorni za naređivanje napada, i da olakša rad Komisije za praćenje istraga napada na novinare.


Sektor unutrašnje kontrole kontroliše zakonitost rada policijskih službenika, kao i drugih zaposlenih u Ministarstvu, a posebno u pogledu poštovanja i zaštite ljudskih prava pri izvršavanju poslova iz svog delokruga rada policije.\nVelika pažnja posvećena je prevenciji i suzbijanju krivičnih dela iz oblasti korupcije, kao i drugih krivičnih dela koja se gone po službenoj dužnosti izvršenih na radu ili u vezi sa radom od strane policijskih službenika i drugih zaposlenih u Ministarstvu. Sektor vrši proveru zloupotreba i povreda službene dužnosti na način utvrđen posebnim propisom ministra.\nSektor, u oblasti prevencije, postupa na osnovu pritužbi i drugih podnesaka fizičkih i pravnih lica, policijskih službenika, nadležnih državnih organa i nevladinog sektora, anonimnih prijava, informacija objavljenih u sredstvima javnog informisanja, podataka dobijenih od organizacionih jedinica Ministarstva i drugih državnih organa i informacija dobijenih putem telefona i drugih sredstava komunikacije.\nTakođe, sprovodi preventivne kontrole u organizacionim jedinicama Ministarstva u kojima su uočene nezakonitosti i propusti u radu, posebno na radnim mestima rizičnim za korupciju, nakon čega predlaže mere za otklanjanje uočenih nezakonitosti i pokretanje postupka utvrđivanja disciplinske i materijalne odgovornosti. U cilju smanjenja mogućnosti zloupotreba i sprečavanju koruptivnog i neetičkog postupanja zaposlenih, prati primenu zakona i podzakonskih propisa koje primenjuje Ministarstvo, inicira izmene ili donošenje novih propisa, kao i uvođenje jasnih procedura.\nPreduzima operativne mere i radnje, primenjuje odgovarajuće mere i sredstva, obezbeđuje materijalne dokaze i podnosi krivične prijave na osnovu konsultacija sa tužilaštvom. Policijski službenici Sektora primenjuju test integriteta kao instrument u suzbijanju korupcije uključujući i proveru stila života. Vode se evidencije i kontrolišu prijave i promena imovnog stanja rukovodilaca strateškog i srednjeg nivoa, kao i za visokorizična radna mesta u Ministarstvu ustanovljena analizom rizika od korupcije.\nSektor učestvuje u radu međunarodnih organizacija koje kao primarni cilj imaju borbu protiv korupcije i primenjuje standarde i preporuke EU, koje regulišu ovu oblast. Sarađuje sa srodnim službama skladu sa međunarodnim ugovorima i principom uzajamnosti.\nVelika pažnja posvećuje se poštovanju propisa koji regulišu tajnost podataka i zaštitu podataka o ličnosti i normi koje regulišu etičko ponašanje.\nSektor unurašnje kontrole u svom sastavu ima:\nOdeljenje za krivične istrage,\nOdeljenje za koordinaciju rada centara,\nOdeljenje za prevenciju korupcije i proveru imovnog stanja,\nOdeljenje za unapređenje rada Sektora i podršku.


Održana obuka za spriječavanje nelegalnog odlaganja otpada na teritoriji opštine Ulcinj – Portal Ulcinj\nOdržana obuka za…\nOdržana obuka za spriječavanje nelegalnog odlaganja otpada na teritoriji opštine Ulcinj\nNVO Green life realizovala je u Ulcinju obuku za komunalnu inspekciju i komunalnu policiju, vezano za spriječavanje nelegalnog odlaganja otpada na teritoriji ove opštine.\n” Događaj je realizovan sa ciljem da se predstavnicima komunalne inspekcije i komunalne policije dodatno ukaže na njihovu ulogu u procesu spriečavanja nelegalnog odlaganja otpada na području ove opštine. Učesnici obuke su imali priliku da čuju više informacija o problemu nelegalnog odlaganja otpada, o uticaju ovako odloženog optada na životnu sredinu sa posebnim osvrtom na uticaj otpada a posebno plastike na marinske ekosisteme. Prezentovani su i izvještaji koji su urađeni u prethodnom periodu a kroz koje je mapirano 95 lokacija na zaleđu Velike plaže i uz obale desnog rukavca rijeke Bojane, te analizirano porijeklo odloženog otpada”, kazala je direktorica NVO Green life Azra Vuković.\nNVO Green life će u saradnji sa Asocijacijom Ada Bojana ubrzo pokrenuti aplikaciju kroz koju će omogućiti da savjesni građani prijave nelegalno odlaganje otpada na području ove opštine, te je na obuci definisan i način prijavljivanja nelegalnih aktivnosti od strane eko patrole koja sada aktivno radi na ovom prostoru, ali i bilo kojeg odgovornog pojedinca.\nObuci su prisustvovali i predsjednik Opštine Aleksandar Dabović, direktor Komunalnog preduzeća Skender Kalezić, , sekretar Komunalne policije, predstavnici JP za Morsko dobro, kao i predstavnici komunalne inspekcije i komunalne policije, te je dodatno istaknuta potreba za intenzvinom saradnjom i komunikacijom između navedenih institucija i NVO sektora kako bi se išlo u pravcu riješavanja ovog problema.\nAktivnost je realizovana u okviru projekta „Obala Ulcinja bez plastike“ podržanog od strane Njemačke organizacije za razvoju saradnju (GIZ) u okviru projekta „Integralno upravljanje otpadom i prevencija marinskog otpada na Zapadnom Balkanu (MLP)“, a koji je finansijski podržan od strane Njemačkog Ministarstva za ekonomski razvoj i saradnju.


By Nezavisen Vesnik / Објављено на: November 6, 2020\nSastanak ministara spoljnih poslova Berlinskog procesa o Zapadnom Balkanu, kojim će kopredsedavati Severna Makedonija i Bugarska, biće održan 9. novembra. Sastanak će prethoditi Samitu u Sofiji, 10. novembra, saopštilo je bugarsko Ministarstvo spoljnih poslova.\nS obzirom na situaciju sa Covid-19, sastanak ministara spoljnih poslova održaće se virtuelno, a domaćin je bugarsko Ministarstvo spoljnih poslova.\nInternet sastankom će zajedno predsedavati ministar spoljnih poslova Severne Makedonije Bujar Osmani i njegova bugarska koleginica Ekaterina Zaharieva. Biće održana plenarna sednica tokom koje će se razgovarati o mogućnostima i izazovima sa kojima se Berlinski proces za Zapadni Balkan suočava u kontekstu mera za izgradnju poverenja i unapređenju regionalne saradnje, uključujući bolju međusobnu povezanost između pojedinaca i infrastrukture.\nFokus razgovora ministara biće na mladima i civilnom društvu na Zapadnom Balkanu.\nPored država članica Berlinskog procesa, onlajn sastanku prisustvovaće i predstavnici Evropske komisije, Saveta za regionalnu saradnju i Regionalne kancelarije za saradnju mladih u Tirani (RYCO).\nNakon telekonferencije ministara, održaće se internet-konferencija za štampu kopredsjedavajućih Osmanija i Zaharieve.\nBerlinski proces predstavlja političko-diplomatsku inicijativu koju je u avgustu 2014. godine pokrenula nemačka kancelarka Angela Merkel.\nUčesnici u procesu su zemlje zapadnog Balkana – Severna Makedonija, Albanija, Bosna i Hercegovina, Kosovo, Srbija i Crna Gora, sa nekoliko država članica EU koje podržavaju inicijativu, između ostalih Nemačka, Francuska, Austrija, Italija, Velika Britanija Britanija, Poljska, Grčka, Hrvatska, Slovenija i Bugarska. / Ibna\nCrna Gora: Evropska komisija prognozira veliki ekonomski pad ove godine\nBiH: Guverner Centralne banke učestvovao u virtuelnom sastanku Kluba guvernera\nSlovenija: Policija koristila vodene topove da rastera demonstrante\nCrna Gora: Krivokapićev predlog za nove minister naišao na podeljene reakcije\nKipar: Vlada vraća restriktivne mere\nKosovo: Izjava portpraola EU o najnovijim događajima


RTCG - Radio Televizija Crne Gore - Nacionalni javni servis :: Ekonomija :: Budžetu će do kraja godine faliti do 400 miliona\nRADUNOVIĆ 28. 04. 2020. 08:37 >> 19:02 8\nCrnogorskom budžetu će do kraja godine nedostajati od 350 do 400 miliona eura, kazao je ministar finansija Darko Radunović, gostujući u Jutarnjem programu TVCG.\nRadunović očekuje da u prvoj polovini maja na finansijskom tržištu obezbijedimo 250 miliona eura, za šta je već imaju garancije SB od 80 miliona.\n"Pokušavamo da obezbijedimo i nove izvore finansiranja", naveo je Radunović.\nMinistar je kazao da su u prvom kvartalu zabilježeni dobri rezultati i ispunjen je plan punjenja budžeta.\n"Međutim, za 20 dana aprila zabilježen je pad budžetskih prihoda od 22,3 odsto", kaže Radunović i dodaje da je u nominalnom iznosu to oko 29 miliona eura.\n"Funkcionišemo u jednom neizvjesnom vremenu gdje ćemo imati smanjenje prihoda, a očekivanja su da povećamo izdavanja", naveo je Radunović.\nPad ekonomije od 4,9 odsto\nPodsjetio je na projekcije MMF-a da će crnogorska ekonomija u ovoj godini zabilježiti pad od devet odsto.\n"Ja se nadam da su te prognoze suviše pesimistične i u kontaktu sa njima pokušavamo da ih ubjedimo da to nije tako. Nažalost moramo prihvatiti činjenicu, a po našim evidencijama, to bi bio pad od 4,9 odsto", kazao je Radunović.\nDosadašnje mjere države, smatra da neće biti dovoljne.\n"Da li je to dovoljno ja bih bio jako zadovoljan da jeste, ali plašim se da neće biti i da ćemo u trećem setu mjera morati da damo i nove olakšice", kazao je Radunović.\nU ovoj godini ne očekuje inflaciju, moguće je, kaže da se to desi naredne godine.\n"Ne plašim se toliko inflacije, koliko se plašim realnog pada BDP-a, to me mnogo više brine, a mnogo više me brine i deficit budžeta", naveo je Radunović.\nRebalans i nove mjere krajem maja\nMinistar podsjeća da je na kraju 2019. javni dug Crne Gore bio 77 odsto BDP-a. Ističe i da smo na kraju godine imali budžetske rezerve blizu 500 miliona.\n"Taj javni dug, ako bismo ga umanjili za budžetsku rezervu jeste oko 67 odsto BDP-a", naveo je Radunović. Na međunarodnom tržištu očekuje i rast kamatnih stopa.\nDo kraja maja, ministar, najavljuje rebalans bužeta i nove mjere podrške privredi.\n"Izlazni paket mjera bi trebalo da definišemo krajem maja ili početkom juna. Tada ćemo vidjeti sa kojim mjerama ćemo sve ići prema privredi. Mislim da se u to moraju uključiti i banke", kazao je Radunović i dodao da sada banke moraju biti dio rješenja.\n"Našoj privredi biće potreban duži rok, sa mogućim grejs periodom, jer nije realno očekivati da se sanacija problema izvrši u kratkom roku", ističe Radunović.\nPenzije ostaju iste, plate...\nMinistar Radunović kaže da neće biti smanjenja penzija, nije siguran za plate u javnom sektoru.\nPodsjetio je da su već smanjene plate najvišim državnim funkcionerima.\n"Da li ćemo morati nešto drugo da radimo, imajući u vidu ogroman broj uposlenih u javnom sektoru, ja u ovom trenutku ne mogu da se izjasnim", naveo je Radunović.\nMinistar navodi i da za budžet najvažniji treći kvartal, te da bi bilo dobro ako bismo uspjeli da organizujemo turističku sezonu, što kako dodaje, nije lako.\n"Od velikog značaja bi bilo da se u turizmu ostvari barem održivi prihod", naveo je Radunović. Problem je, navodi, i visoka uvozna zavisnosti naše ekonomije.\n"Mi se moramo organizovati da sve ono što možemo proizvesti ovdje, a uvozimo, da ga proizvodimo u Crnoj Gori", naveo je Radunović.


Srijeda, 16 Januar 2019 16:33\nBenzinske pumpe u blizini graničnih prelaza u Karakaju i Šepku na području Zvornika, uz one u Bijeljini, vjerovatno imaju najniže cijene goriva u Bosni i Hercegovini. Niže cijene uslovile su i prodaju velikih količina naftnih derivata pa na pumpe kod Zvornika po gorivo dolaze stanovnici Malog Zvornika, Loznice, pa čak i Valjeva.\nNa pumpama uz granični prelaz u Šepku, koji samo rijeka Drina dijeli od Loznice, cijena goriva je 2,14 KM po litru i dizela i bezolovnog benzina, dok je cijena tečnog naftnog plina 1,14 KM. Upoređujući cijene s onima u Srbiji, gorivo je u BiH, u prosjeku, jeftinije za 20-30 feninga, a plin za skoro 25 feninga.\nViše iz kategorije: « Pojedincima hiljade, a hiljadama penzije od par stotina KM Budžetski korisnici guraju ''Pošte'' u milionski kredit »


SALATA: JEDNA OSOBA ZARAŽENA MORBILIMA ZARAZI 15 NOVIH | SRNA\nSALATA: JEDNA OSOBA ZARAŽENA MORBILIMA ZARAZI 15 NOVIH\nISTOČNO SARAJEVO, 12. JUNA /SRNA/ - Jedna osoba zaražena morbilima zarazi 15 ljudi, što je svrstava u izuzetno zarazne i opasne infektivne bolesti, upozorila je večeras u Istočnom Sarajevu specijalista infektologije LJiljana Salata.\n"Jedna oboljela osoba od virusa gripe zarazi dva čovjeka, osoba oboljela od zaušaka zarazi oko sedam ljudi, a morbila 15. Mislim da te cifre dovoljno govore o kakvoj zarazi je riječ", rekla je Salata novinarima uoči početka predavanja o temi "Šta znamo o morbilima" u organizaciji Doma zdravlja Istočno Sarajevo.\nSalata je naglasila da su infektivne bolesti veoma specifične, jer se iz časa u čas, iz dana u dan mijenjaju, što znači da mogu da budu lake, srednje teške i izuzetno teške sa komlikacijama, dok se neke, nažalost, završe i sa smrtnim ishodom.\n"Apelujem da se građani, kada posumnjaju da imaju morbile ili su bili u kontaktu sa zaraženim, jave zdravstvenoj ustanovi i potraže stručni savjet, kako bi dobili prave informacije. Apelujem da svi roditelji zaštite svoju djecu i to učine odmah", naglasila je Salata.\nRoditelji veoma malo znaju o morbilima, dodaje Salata, jer se obično informišu putem društvenih mreža i nepouzdanih veb-sajtova, umjesto da kontaktiraju stručna lica koja su jedina kompetentna.\nPrema njenim riječima, za epidemiju morbila kriv je kolektivni imunitet koji je pao ispod 95 odsto, a u nekim sredinama je čak i 80, 70, pa čak i 60 odsto, što je nedopustivo.\n"Ja ne bih voljela da roditeljima kažem da im djeca imaju komplikacije, ali nažalost i to se dešava i komplikacije su veoma ozbiljne i mogu dovesti do upale srednjeg uva, sinusa, pluća. To je virusno oboljenje i daje odličnu podlogu da se na njemu razviju bakterijske infekcije koje se iskomplikuju i prouzrokuju teška oboljenja koja mogu da se završe i smrtnim ishodom", rekla je Salata.\nOna ja navela da se u javnosti o mobilima mora više govoriti jer je to veoma ozbiljna bolest.\nSalata je dodala da vakcinacija protiv morbila, koja je i zakonom propisana, odlično štiti od morbila, ali da postoje izuzeci, jer virus ima neke svoje stereotipe, odnosno, da postoji veliki broj virusa koji ima varijacije.\n"Generalno vakcina daje odličnu zaštićenost od ove bolesti. Kolektivna vakcinacija od 95 odsto štiti nas koji smo vakcinisan, ali i one koji zbog zdravstvenih razloga ne mogu da budu vakcinisani. Mi koji možemo da se vakcinišemo pravimo zaštitni bedem kako vurus ne bi kružio u našoj populaciji", pojasnila je Salata.\nOna je ukazala i da vakcinisane osobe koje obole od morbila nikada ne razviju teške kliničke forme i teške komplikacije, što je ogromna razlika u odnosu na one koji nisu vakcinisani.\nVršilac dužnosti direktora Doma zdravlja Istočno Sarajevo Tijana Gavrić Mičić rekla je da je do sada na području opština Istočna Ilidža i Istočno Novo Sarajevo evidentirano dvadesetak djece i odraslih oboljelih od morbila.\n"Uglavnom je riječ o nevakcinisanim licima i ovo predavanje organizovano je upravo s ciljem da se skrene pažnja na značaj vakcinacije, s obzirom na to da je riječ o jednoj od najzaraznijih virusnih infekcija", navela je Mičićeva.\nOna je dodala da nije moguće odrediti tačan broj oboljelih jer se neki odmah javljaju u privatne klinike i tu se liječe, a neki idu direktno u Bolnicu "Srbija".


Tramp vs. Kim ili: propast svetske ekonomije bez ispaljenog metka « Pavle Bašić 帕夫莱·巴希奇\nTramp vs. Kim ili: propast svetske ekonomije bez ispaljenog metka\nAug22 by Pavle Basic\nKako severnoamerički lider i severnokorejski vođa mogu upropastiti svetsku privredu bez oružanog sukoba\nTenzije će verovatno izazvati američki trgovinski rat sa Pekingom, i to daleko pre nego što bi Amerikanci nagrnuli sa pešadijom na Pjongjang. Kineski dužnički balona bi mogao pući, prouzrokujući dramatične posledice po svet.\nObilje je datuma koji se ovih dana mogu obeležiti, ili se na njih prisetiti: Prošle nedelje je obeležena decenija od početka najveće finansijske krize još od Velike depresije, što se američkom predsedniku Donaldu Trampu učinilo kao pogodan trenutak da Severnoj Koreji pripreti totalnim uništenjem.\nJedan od njegovih retkih dostignuća koja mu se mogu pripisati tokom prvih šest meseci predsedničkog mandata je to da deonice na Volstritu stabilno rastu još od njegove izborne pobede oktobra prošle godine. Pretnja severnokorejskom predsedniku Kim Džong Unu “vatrom i besom” koji će mu se sručiti na glavu – i neizbežne salve uvreda kojima je Kim odgovorio američkom predsedniku – dala je svetskim tržištima mogućnost da u momentu zatišja i „tajm-autu“ porazmisle o situaciji. Ali – ne puno više od toga.\nUzevši sve stvari u obzir, finansijska tržišta su počela da prate „šou“ koji su izvodili Kim i Tramp. Naravno, došlo je do rasprodaje akcija i već uobičajenog izmeštanja kapitala ka sigurnim “kriznim utočištima” kao što su zlato i švajcarski franak – oprobani recept u vreme bilo kakvog povećanja globalne finansijske napetosti. Ali, nema tog događaja koji bi se makar i primakao onoj panici koja je zavladala pre tačno jedne decenije, kada su se tržišta iznenada zamrzla a banke odbijale da pozajmljuju jedne drugima.\nOvo je bio deo donedavnog obrasca. Tržišta su postala opuštena u pogledu geopolitičkog rizika i to sa dobrim razlogom. Volstrit je počeo da raste od trenutka kada je Irak bio napadnut 2003. godine. Za razliku od tog trenutka, njujorška berza jedva da je i odreagovala u momentu aneksije Krima, 2014. godine.\nPretpostavka koja je u osnovi prećutnog odgovora je da neće biti rata između SAD-a i Severne Koreje, nuklearnog ili bilo kakvog konvencionalnog, i da je pametna investiciona igra kupovati akcije dok su u padu, a samim tim i jeftinije.\nTržišta su delimično u pravu. I dalje izgleda kao malo verovatno da će Tramp odobriti preventivne udare. Kim to zna, zbog čega bi bio dovoljno nesmotren da poveća svoj ulog i pre otvaranja karata u političkom pokeru – tako što će prvo namestiti neke projektile ka moru i vodama Guama.\nMeđutim, finansijska tržišta – i šira globalna ekonomija – mogli bi i dalje da se preokrenu naglavačke i potonu, u ponavljanju onoga što se dogodilo pre 10 godina – i to bez pucnjave i projektila. Tokom protekle decenije, tržišta su odbacivala geopolitičke rizike, mada su se pokazala mnogo ranjivijima prema ekonomskom i finansijskom riziku. U tom pogledu, ima puno razloga za zabrinutost.\nZa početak, svet se nikada nije zaista oporavio od poslednje krize. Stopa rasta je od 2008. do danas bila postojano slaba, a bila je moguća samo zato što su godinama niske kamatne stope i kvantitativno popuštanje ohrabrivali potrošače i preduzeća da raščišćavaju velike količine duga. Kao što ekonomista Stiv Kin (Steve Keen) napominje u svojoj novoj knjizi „Možemo li izbeći još jednu finansijsku krizu“ (Can we avoid another financial crisis, izdavač Polity), mnoge zemlje postaju ono što on naziva „zavisnicima od dugova“ (debt junkies).\n“Takve zemlje suočavaju se sa dilemom narkomana, praveći izbor između” hladne ćurke“ sada, “ili kasnijeg nastavka zaduživanja, povećavajući svoj dug dodatnim zaduživanjem kroz nove kreditne linije, da bi kasnije doživeli još veći krah.”\nKin kaže da zemlje koje vode računa odlikuju dve karakteristike: već imaju visok nivo ličnog duga, a i znatno su se oslanjali na kredit kao izvor potražnje tokom proteklih pet godina. Australija, Kanada, Južna Koreja, Švedska i Norveška su na njegovoj listi kandidata za buduće dužničke zombije (debt zombies). Ali, takođe, i – Kina.\nTokom 25 godina koji su svet doveli u finansijsku krizu, Kina je razvila izuzetno uspešan model rasta. Bilo je masovnog egzodusa ljudi, koji su iz ruralnih oblasti prebacivani u gradove kako bi radili u novoizgrađenim fabrikama, koje su – zahvaljujući malim platama i jeftinoj, takoreći potcenjenoj valuti – uspeli da zapad poplave svojim jeftinim izvozom.\nOvaj se model, međutim, oslanjao na potrošače u zapadnim zemljama – poput Sjedinjenih Država – uzimajući više duga kako bi kupovali ovaj kineski izvoz. Kada je finansijska kriza pre deset godina završila dubokom recesijom, potražnja za kineskom robom iznenada je presušila.\nUz rizik da će zatvaranja fabrika i masovna nezaposlenost dovesti do političkih nemira, kineska vlada zamenila je prskanje zapadnog kreditnog balona sopstvenim kreditnim balonom. Naložili su bankama da se slobodno uzajmljuju kod trgovaca nekretninama, podržavajuči ovaj potez masovnim sprovođenjem programa izgradnje javne infrastrukture. Banke raspolažu sa 35 biliona (am.triliona) dolara sredstava na bilansu stanja – što je četvrti porast od 2008. godine. Privatni dug Kine kao deo godišnje privredne proizvodnje (BDP), povećao se sa 120% na 210% u istom periodu.\nLekcija iz 2007. godine jeste da bi svi baloni, na kraju, ipak pucali. Alen Grinspen (Alan Greenspan) rešio je problem pucanja dotkom balona stvaranjem još većeg balona na američkom tržištu stanova, a kineske vlasti su, zapravo, takođe učinile nešto slično.\nI zaista, struktura kineskog finansijskog sistema, sa svojim velikim bankarskim sistemom u senci i posebnim investicionim vozilima koja uzimaju imovinu van bilansa tj završnog računa, izgleda jezivo nalik finansijskim sistemima u SAD i Britaniji u godinama pre krize.\nKada se jednom kineska Ponzijeva šema bude urušila – kao što je neminovno – prenos finansijske “zaraze” na ostatak globalnog finansijskog sistema biće ograničena činjenicom da su banke u velikoj meri u državnoj svojini, dokle god je kontrola kapitala još uvek prisutna. Peking će učiniti ono što je Zapad učinio 2008. kada je spasao banke od opasnosti kraha. Čak i tako, ekonomski šok bi za ostatak sveta bio ogroman. Od 2008. godine, kineska ekspanzija zasnovana na kreditima predstavlja više od polovine globalnog rasta.\nJedan očigledan okidač za predupređivanje kineskog kreditnog balona bile bi, eventualno, američke trgovinske sankcije. Još dok je bio kandidat za Belu kuću, Tramp se obavezao da će povesti izuzetno tešku igru s Pekingom, preteći tarifama do 40% na kinesku uvoznu robu u SAD.\nKasnije je on ublažio takvu retoriku, u nadi da će kineski predsednik Si Đinping izvršiti pritisak na Kima i tako stopirati nuklearni program Severne Koreje. Odluka Kine da podrži oštrije ekonomske sankcije UN-a protiv Pjongjanga nagoveštaj je postojanja njegove određene zasluge u ovom pristupu severnokorejskom problemu.\nAli, Peking je pre neki dan insistirao da će se držati po strani u slučaju rata između Sjedinjenih Država i Severne Koreje, što pokazuje postojanje ograničenja koliko je daleko Kina spremna da ide – a to već ne može da bude dovoljno daleko za Trampa.\nAko postane jasno da Kina ne može da ugrozi niti ukroti Kima, Sjedinjene Države imaju na raspolaganju niz ekonomskih instrumenata i mera. Jasno je stavljeno do znanja da će ublažiti tarife na jeftini kineski čelik i aluminijum, a kazniti pirateriju i krađu intelektualne svojine i patenata. Sjedinjene Države bi, takođe, mogle da Kinu označe kao valutnog manipulanta, nešto što je Tramp isključio tokom svoje faze „sinergije“ koju je imao sa kineskim predsednikom Sijem kada su se u aprilu sastali na Floridi. Ovakav potez bi otvorio put za daljnje sankcije i neizbežnu odmazdu od strane Kine.\nSve donedavno je bilo teško videti odakle to naredna finansijska kriza dolazi. Sada je, očigledno, jasno. Tramp je pričao o napadu Severne Koreje, ali odlučuje da neko mora da plati za njegov pad. Kina je, očigledno, kandidat, pokazavši mu nedovoljnu podršku. Izrečene su ekonomske sankcije, izbija trgovinski rat i krupan kreditni balon u Kini konačno prska. Finansijska tržišta tek treba osveste ovu mogućnost. Verovatno je već odavno nastupio trenutak da takvo šta učine.\n← Novi švedski model: Malo više nejednakosti, mnogo više efikasnosti\nMars, ili: zašto ne dirati 4. kamen od Sunca →


FOTO - Donkervoort predstavio D8 GTO JD70: Karting za upotrebu i na javnim cestama - Biscani.ba - Info portal grada Bihaća\nNajavljujući svoj najnoviji „karting za dvoje“ u holandskoj automobilskom manufakturi naglasili su da je D8 GTO JD70 prvi automobil koji u zavojima izlazi na kraj s poprečnim silama koje prelaze 2G, a može se koristiti i na javnim cestama.\nDonkervoort je svoj najnoviji dvosjed najavio u oktobru prošle godine, a osam mjeseci poslije predstavili su brojčano ograničeno izdanje modela koji se krije iza oznake D8 GTO JD70 i kupcima u Evropi nudi se za 163.636 eura.\nZa D8 GTO JD70 u holanskoj kompaniji kažu da je „prvi 2G supersportski automobil“, a njihovo najnovije sredstvo za skidanje kože s lica i pomicanje unutrašnjih organa (koje će napraviti u samo 70 primjeraka) može se registrovati i koristiti na javnim cestama iako će svoje raskošne mogućnosti u zavojima ipak najbolje pokazati na kružnim stazama.\nPostavljen na "cut slick“ gumama Nankang AR-1, D8 GTO pokreće Audijev 2,5-litarski 5-cilindarski turbobenzinac koji razvija 420 KS za čiju je distribuciju na zadnju osovinu zadužen Tremecov 5-stepeni ručni mjenjač sa skraćenim prijenosnim odnosima.\n420 "konja“ zaduženo je za manje od 700 kilograma, pa i ne treba čuditi što D8 GTO iz mjesta do „stotke“ stiže za 2,7 sekundi. Za ubrzanje od 0 do 200 km/h potrebno mu je 7,7 sekundi, a najveća brzina "karbonskog paketa na cjevastom okviru“ (za čije zaustavljanje brinu kočnice s čeljustima koje u sebi nose po šest klipova) iznosi 280 km/h.\nVjerujemo da bi se ovaj automobil dopao i legendarnom britanskom dizajneru i inžinjeru Colinu Chapmanu čiji je Lotus Seven bio i ostao inspiracija osnivaču i vlasniku holandske kompanije Joopu Donkervoortu.


Srećna baza srpskog šampiona: Fudbaleri Zvezde putuju na pripreme u Vindišgarsten | Novosti.RS\nnedelja, 16. 06. 2019. u 20:37\nVladan Milojević foto: FK Crvena zvezda\nTrener Vladanu Milojeviću ovo će biti treća uzastopna sezona, a u nju ulazi sa snažnim i kompaktnim timom\nPOVRATAK u srećnu bazu. Fudbaleri Crvene zvezde odlaze u austrijski gradić Vindišgarsten gde ih čeka drugi, najvažniji deo priprema za novu sezonu. Ovo mesto u podnožju Alpa budi najlepše uspomene, crveno-beli su prošle godine odatle uhvatili zalet za istorijski plasman u Ligu šampiona.\nU Vindišgarstenu, srpski šampion će ostati do 2. jula i do tada će formu brusiti na pet prijateljskih utakmica. Najjači rival biće ruski šampion Zenit, meč se igra 29. juna u Salcburgu. Jedan od protivnika biće i kiparski Apolon, ostali će najverovatnije biti domaći klubovi.\nPROČITAJTE JOŠ: Joveljić Ajntrahtov za četiri miliona evra\nTrener Vladanu Milojeviću ovo će biti treća uzastopna sezona, a u nju ulazi sa snažnim i kompaktnim timom. Ne očekuje se da bude nekih bitnijih promena i da će letnji prelazni rok doneti neka posebna uzbuđenja. Do sada je od pojačanja samo stigao štoper Radovan Pankov iz Radničkog, očekuje se da ovih dana pristigne napadač portugalske Tondele, brzonogi Tomane (25). U poslednje vreme pominju se i zadnji vezni igrači Romao (Lans), Kanjas (PAOK), levi bek Hafez (Vadi Degla)...\nBORJAN BRILjIRA na gold kupu MILAN Borjan, golman Crvene zvezde, briljirao je u dresu reprezentacije Kanade protiv Martinika, u prvom kolu Gold kupa. Kanada je pobedila sa 4:0, ali je kod 1:0 Borjan odbranio nekoliko zicera, čak je istrčavanjem i uklizavanjem sprečavao kontre protivnika.\nOd prvotimaca, crveno-bele je napustio mladi napadač Dejan Joveljić (Ajntraht), u slučaju adekvatnih ponuda moglo bi da se desi da u inostranstvu karijeru nastave Rodić, Simić, Stojković... Generalni direktor Zvezdan Terzić je nedavno istakao da glavni adut Marko Marin sigurno ostaje. Pojedini klubovi su ponovo počeli da se raspituju za Boaćija, navodno su se pojavile i ponude od četiri miliona evra...\nOd stranaca, novi klub se traži za Ebisilija, koji se nije najbolje snašao i vrlo je verovatno da će napustiti Zvezdu. Takođe, ekipi će se uskoro priključiti crnogorski reprezentativci Ivanić, Stojković i Krstović, a zbog reprezentativnih obaveza, pripreme će propustiti Golman Borjan, Babić i Gajić.\nFudbaleri Crvene zvezde će sutra saznati rivale u prvom i drugom kolu kvalifikacija za Ligu šampiona, pa će i te vesti sa žreba biti prave teme za razmišljanje u Vindišgarstenu.\nKakva laž spin doktora koji vode Zvezdu, kao za Boaćija poznatog rezervistu iz kineske lige, su se pojavile ponude?! Verovatno se raspituju Čelsi, Totenhem ili jedan od Mančestrera?! Samo budala u ovo može poverovati?!


Nemanja Petrić u Belgorodu - SPORTSKI ŽURNAL\nNemanja Petrić (30), reprezentativac Srbije, u narednoj sezoni igraće u dresu Belogorja iz Belgoroda. Naš as potpisao je jednogodišnji ugovor sa bivšim šampionom Evrope\n– Između Turske, Italije i Rusije, odlučio sam se za poslednje i ekipu Belgoroda – kaže Petrić i dodaje. – Bilo je više razloga što sam prihvatio njihovu ponudu, a pored izazova igranja u jednom od najjačih i najtežih šampionata na svetu, u pitanju je i finansijski momenat.\nPrethodnih dana pričalo se da će na klupu Bjelogorja sesti Slobodan Kovač, ali ova vest nije dobila potvrdu.\n– Nije još ništa odlučeno, ali i dalje postoji mogućnost da Kovač preuzme ruski klub – dodao je Petrić, koji još zna da će drugi stranac u klubu biti Kanađanin Džon Gordon Perin, još jedan primač servisa.\nZeki · 22 maj, 2018 18:28\nMaki · 22 maj, 2018 21:08


Vesti iz BCBP, Egipat nakon revolucije - BCBP nudi pogled u budućnost\nVaša lokacija / Beogradski centar za bezbednosnu politiku / Aktivnosti / Vesti iz BCBP / Egipat nakon revolucije - BCBP nudi pogled u ... /\nEgipat nakon revolucije - BCBP nudi pogled u budućnost\nDatum: 14. maj 2012.\nTim Beogradskog centra za bezbednosnu politiku predstavio je ključne izazove i pouke demokratske tranzicije u Srbiji i izneo svoje iskustvo u zalaganju za reformu sektora bezbednosti pred više od deset egipatskih organizacija civilnog društva od 10. do 13. maja.\nBCBP tim je podelio iskustva u javnom zastupanju reforme sektora bezbednosti sa više od 10 egipatskih organizacija civilnog društva\nBCBP je priredio prezentacije i diskusiju o demokratskom upravljanju sektorom bezbednosti i ciljevima reforme policije u Srbiji, kao i u Egiptu. Kao rezultat toga, učesnici su identifikovali nekoliko gorućih pitanja reforme: tranziciona pravda, depolitizacija, iskorenjivanje korupcije u policiji i reforma sistema regrutovanja, obuke i promocije.\nUčesnici su takođe naglasili da je preduslov za bilo koju reformu stabilizacija bezbednonosne situacije u Egiptu, koja se pogoršala zbog delimične dezintegracije Ministarstva unutrašnjih poslova što je uzrokovalo porast nasilja na mnogim ulicama u Egiptu. Situacija je dodatno zakomplikovana činjenicom da je Egipat usred predsedničke kampanje koja će omogućiti tranziciju od vojne ka političkoj vladavini i potencijalno inicirati novu demokratsku post-Mubarak eru.\nPost revolucionarna atmosfera, koja se osećala tokom čitavog seminara, imala je svoj odraz i u profilu nevladinih organizacija koje su učestvovale. Nekoliko njih u fokusu ima policiju i ljudska prava, pojedini su osnovani kao istraživački centri koji proučavaju trenutna politička zbivanja, dok su ostale organizacije bivših prodemokratskih aktivista. Ono što im je svima zajedničko jeste želja da izgrade svoje kapacitete kako bi se zalagali za specifična politčka pitanja u izmenjenom okruženju, i na taj način utiču na tok tranzicije. Mnogi od njih su na putu specijalizacije i transformacije od revolucionarne grupe u tink-tenk.\nUčesnici treninga identifikovali su goruće probleme u reformi Egipta nakon revolucije\nKako postati kredibilan tink-tenk\nKako bi im pomogao u tom procesu, BCBP je održao nekoliko radionica koje su se fokusirale na to kako postati kredibilan tink-tenk koji se bavi bezbednosnim temama. Stoga, učesnicima su pruženi istraživački alati i saveti kako da koriste „otvorene izvore“ u restriktivnom okruženju i startegije za nametanje agendi. Na ovaj način su dobili nadogradnju na teorijsku raspravu o reformi sektora bezbednosti i pouke iz primera Srbije i egipatskih izazova, koje su istraživane u prvom delu treninga. Učesnici su u zaključnom delu radionice imali priliku da u praksi iskoriste stečena znaja, kada su dobili zadatak da predstave strategiju zagovaranja za određeno pitanje u reformi policije.\nRazmena između dve zemlje se nastavlja\nKao nastavak ovog seminara i u duhu kontinuirane razmene iskustava između dve zemlje koje dele određene sličnosti u tranziciji, egipatska delegacija sastavljena od dva predstavnika OneWorldFoundation i predstavnika Al-AhramCenter doći će početkom juna u studijsku posetu Beogradu. Tokom ove posete oni će takođe podeliti svoje stavove o dešavanjima u Egiptu na događaju koji će BCBP organizovati neposredno nakon egipatskih predsedničkih izbora koji se održavaju 23. i 24. maja 2012. godine. Detalji ovog događaja biće blagovremeno objavljeni na našem sajtu.\nTrodnevni seminar „Uvod u reformu sektora bezbednosti u društvima koja se demokratizuju“ i studijska poseta deo su projekta „Podrška Instituta za politiku u tranzicionim pitanjima“, koji vodi PASOS mreža (Asocijacija za politiku i otvoreno društvo) čiji član je BCBP, i u saradnji sa egipatskom NVO OneWorldFoundation. Cilj projekta je jačanje kapaciteta egipatskih centara za praktičnu politiku kako bi uticali na demokratski proces tranzicije, kao i promocija saradnje i razmene iskustava između egipatskih i centralno i istočno evropskih centara za praktičnu politiku sa relevatnim tranzicionim iskustvom.\nPovezane teme:Egipat, revolucija, tranzicija, demokratska kontrola, organizacije civillnog društva, reforma sektora bezbednosti, trening, Sonja Stojanović, Filip Ejdus, Marija Marovic